GBE BUBU Albanian Arabic Armenian (West) Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Myanmar Norwegian Papiamento (Curaçao) Polish Portuguese Rarotongan Romanian Samoan Sepedi Serbian Setswana Shona Sinhala Slovak Slovenian Spanish Sranantongo Swahili Swedish Thai Turkish Ukrainian Urdu Vietnamese Zulu\nNUFIALA GÃ la ƒe nusrɔ̃lawo tsi yaa. Ðeko Yesu gblɔ ŋutinya kpui aɖe na wo tso lu kple gbe wuwluiwo ŋu teti koe nye ma. Enye lo geɖe siwo wòdo gbemagbe la dometɔ ɖeka. Esi wòwu lododoa nu la, eƒe nyaselawo dometɔ akpa gãtɔ dzo. Gake eyomedzelawo nya be gɔmesese aɖe kokoko anɔe na eƒe lododoawo—vevietɔ esi ku ɖe lu kple gbe wuwluiawo ŋu. Wonya be Yesu menye ŋutinya vivi gblɔla aɖe ko o.\nMateo ka nya ta be wobia be: “Ðe abɔ me gbe wuwluiawo ƒe lododoa gɔme na mí.” Yesu ɖe lododoa me, eye wògblɔ megbedede gã aɖe si ava amesiwo be yewonye eƒe nusrɔ̃lawo dome ɖi tsɔ ɖo biabia la ŋui. (Mateo 13:24-30, 36-38, 43) Nusia dzɔ, eye megbededea kaka kabakaba le apostolo Yohanes ƒe ku megbe. (Dɔwɔwɔwo 20:29, 30; Tesalonikatɔwo II, 2:6-12) Egblẽ nu yi ŋgɔ ale gbegbe be wòva dze nyuie be nya si Yesu bia, si woŋlɔ ɖe Luka 18:8, la sɔ ŋutɔ, be: “Ne Amegbetɔvi la va la, ɖe wòakpɔ xɔse la le anyigba la dzi mahã?”\nYesu ƒe vava ade dzesi Kristotɔ siwo le abe lu ene la ‘ŋeɣi’ ƒe gɔmedzedze. Emae anye ‘nuɖoanyiawo ƒe nuwuwu’ si dze egɔme le ƒe 1914 me ƒe dzesi. Eyata mele be wòawɔ nuku na mí be amewo va nɔ ɖe tsɔm le Biblia me nyateƒea me le ɣeyiɣi si do ŋgɔ na nuŋeɣia ƒe gɔmedzedze o.—Mateo 13:39.\nŊutinyamenuŋlɔɖi me dzodzro ɖee fia be vevietɔ tso ƒe alafa 15 lia me gbɔna la, wonɔ amewo ƒe susu ʋãm le Kristodukɔa me tɔ gbogbo siwo nɔ abe “gbe wuwluiawo” ene, alo yeaɖi Kristotɔwo gɔ̃ hã, dome. Esi Biblia va nɔ bɔbɔm eye wonɔ Biblia me nyadigbalẽwo tam la, dzianukwaretɔ geɖe dze Ŋɔŋlɔawo me kuku ŋuɖɔɖotɔe gɔme.\nKekelia Me Kɔ Ðe Edzi\nAmesiawo dometɔ ɖeka si nɔ anyi le ƒe alafa 19 lia ƒe gɔmedzedze mee nye Henry Grew (ƒe 1781-1862), si tso Birmingham, England. Esi wòxɔ ƒe 13 la, woa kple eƒe ƒomea ɖo meli tso Atlantik-ƒugã la yi United States, eye woɖo afima le July 8, 1795. Wova nɔ Providence, Rhode Island. Edzilawo ƒã lɔlɔ̃ na Biblia ɖe eme. Le ƒe 1807 me, esime Grew xɔ ƒe 25 la, wokpee be wòava zu Baptist-ha si le Hartford, Connecticut, la kplɔla.\nEdo vevie le eƒe nufiafiadɔa me eye wòdze agbagba be yeakpe ɖe amesiwo le eƒe kpɔkplɔ te ŋu be woanɔ agbe wòawɔ ɖeka kple Ŋɔŋlɔawo. Gake exɔe se be mele be amesiwo ɖonɛ koŋ wɔa nuvɔ̃ nanɔ haa me o be ha la nanɔ dzadzɛ. Ɣeaɖewoɣi la, woa kple ŋgɔnɔla bubu siwo le haa me nyaa (ɖea) amesiwo wɔ matre alo ƒo wo ɖokui ɖe nuwɔna makɔmakɔ bubuwo me le haa me.\nKuxi bubuwo nɔ haa me siwo ɖe fu nɛ. Ŋutsu aɖewo siwo menye haa me tɔwo o lae kpɔa ha la ƒe dɔwo dzi eye wonɔa hadzilawo nu le sɔlemewɔɣiwo. Ŋutsu siawo hã kpɔa gome le ha la ƒe nyametsotso veviwo wɔwɔ me eye woto esia me kpɔ ŋusẽ aɖe ɖe haa ƒe dɔwɔnawo dzi. Grew nɔ te ɖe ameɖokuiɖeɖeɖa tso xexeame ƒe gɔmeɖosea dzi xɔe se vevie be haa me tɔ wɔnuteƒewo koe dze awɔ dɔ siawo. (Korintotɔwo II, 6:14-18; Yakobo 1:27) Ebui be enye busunu be dzimaxɔsetɔwo nadzi kafukafuhawo na Mawu. Nusiawo na be sɔlemeha la ɖe asi le Henry Grew ŋu le ƒe 1811 me. Sɔlemevi bubu siwo ƒe nukpɔsusu sɔ kple etɔ hã do le haa me le ɣeyiɣi ma ke me.\nDodo le Kristodukɔa Me\nƑuƒoƒo sia me tɔwo si dome Henry Grew hã nɔ la te Biblia sɔsrɔ̃ kple susua be yewoana yewoƒe agbenɔnɔ kple dɔwɔnawo nasɔ ɖe eƒe aɖaŋuɖoɖo nu. Woƒe nusɔsrɔ̃a na wova se Biblia me nyateƒea me geɖe wu eye wòna woklo nu le Kristodukɔa ƒe vodadawo ŋu. Le kpɔɖeŋu me le ƒe 1824 me la, Grew ŋlɔ agbalẽ si ɖe nu me nyuie tsɔ tsi tre ɖe Mawuɖekaetɔ̃nufiafia ŋu. Kpɔ alesi susu le eƒe agbalẽa ƒe akpa sia mee ɖa: “‘Le ŋkeke ma alo gaƒoƒo ma ŋuti la ame aɖeke menyae o, mawudɔla, siwo le dziƒo, hã menyae o, Vi la ŋutɔ hã menyae o, negbe FOFO la ko.’ [Marko 13:32] De dzesi ɖoɖo si nu woɖo ame vovovoawo ɖo la. Ame, Mawudɔlawo, Vi, kple Fofo. . . . Míaƒe Aƒetɔ la fia nu mí be Fofo la koe nya ŋkeke ma. Gake esia manye nyateƒe o, ne abe alesi ame aɖewo gblɔna ene la, Fofo la, Nya la, kple Gbɔgbɔ Kɔkɔe la nye ame etɔ̃ le Mawu ɖeka me; elabena le [nufiafia sia, Mawuɖekaetɔ̃nufiafia] nu la, . . . Vi la kple Fofoa nya nuwo sɔsɔe.”\nGrew klo nu le osɔfowo ƒe alakpanuwɔwɔ kple aʋakplɔla siwo wɔa nu be yewole subɔsubɔdɔ wɔm na Kristo la dzi. Egblɔ le ƒe 1828 me be: “Ðe nya aɖe gatsi tre ɖe wo nɔewo ŋu wu esia be, Kristotɔ nado tso eƒe xɔgã me, afisi wòdo gbe ɖa ɖe eƒe futɔwo ta le, eye wòaɖe gbe na eƒe asrafowo be woaƒo woƒe amewunuwo ɖe futɔ mawo ke ƒe dzi ŋutasesẽtɔea? Le nuwɔna gbãtɔ me la, enye dzidzɔ be eɖi eƒe Aƒetɔ si ku la; gake amekae wòɖi le evelia me? Yesu do gbe ɖa ɖe amesiwo wui la ta. Kristotɔwo ya wua amesiwo ta wodoa gbe ɖa ɖo.”\nGrew ŋlɔ nya siwo nu sẽ wu esia gɔ̃ hã be: “Ɣekaɣie míava xɔ Ŋusẽkatãtɔ si ka ɖe edzi na mí be ‘womate ŋu aɖo hehe ɖe ye ta o’ la dzi ase? Ɣekaɣie míava se subɔsubɔha kɔkɔe si bia tso mía si be míatsri ‘nusi me nuvɔ̃ dzena le’ gɔ̃ hã la ƒe nɔnɔme kple eƒe nu vevitɔwo gɔme? . . . Ðe menye vlododo yayratɔ la ƒe Vi be míabui be eƒe subɔsubɔha bia tso ame si be wòawɔ nu abe mawudɔla ene le nɔnɔme aɖe me, eye wòaɖe mɔ nɛ be wòava wɔ nu abe gbɔgbɔ vɔ̃ ene le nɔnɔme bubu me oa?”\nWometsɔ Agbe Mavɔ Dzi Amee O\nLe ƒe siwo do ŋgɔ na radio kple television totovɛ me la, mɔ vevi si dzi ame tona gblɔa eƒe nukpɔsusu enye be wòaŋlɔ agbalẽviwo ama. Le ƒe 1835 me lɔƒo la, Grew ŋlɔ agbalẽvi vevi aɖe si klo nu le luʋɔ makumaku kple dzomavɔ ƒe nufiafiawo dzi be wometso Ŋɔŋlɔawo me o. Esee le eɖokui me be nufiafia siawo doa vlo Mawu.\nAgbalẽvi sia va kpɔ ŋusẽ ɖe ame geɖe dzi. Le ƒe 1837 me la, George Storrs si xɔ ƒe 40 la kpɔ agbalẽvi siawo dometɔ ɖeka le keteke me. Storrs nye Lebanon, New Hampshire, tɔ, gake enɔ Utica, New York, ɣemaɣi.\nEnye Methodist Bisiɔpwo ƒe Ha la ƒe osɔfo si ŋu wodea bubui ŋutɔ. Esi wòxlẽ agbalẽvia la, ewɔ nuku nɛ be wote ŋu gblɔ nya sesẽ mawo tsɔ tsi tre ɖe Kristodukɔa ƒe nufiafia siawo siwo eya ŋutɔ meke ɖii kpɔ o ŋu. Menya amesi ŋlɔe hã o, eye ƒe aɖewo megbe, si anye ƒe 1844 me, hafi wòdo go Henry Grew esime wo ame evea wonɔ Philadelphia le Pennsylvania. Gake Storrs ŋutɔ ku nya la me le eɖokui si ƒe etɔ̃ sɔŋ, eye osɔfo bubuwo ko wòƒoa nu tso nya sia ŋu na.\nMlɔeba esi ame aɖeke mete ŋu tsi tre ɖe nusiwo srɔ̃m George Storrs nɔ ŋu o ta la, etso nya me be yemate ŋu akpɔtɔ anɔ Methodist-ha la me awɔ nuteƒe na Mawu o. Edo le haa me le ƒe 1840 me eye wòʋu yi Albany, New York.\nLe ƒe 1842 ƒe adame la, Storrs tsɔ kwasiɖa ade ƒo nuƒo ade siwo tsiã ɖe enu eye woƒe tanyae nye “Numekuku—Ðe Ame Vɔ̃ɖi Makumakuwo Lia?” Amewo tsɔ ɖe le nyaa me vevie ale gbegbe be etrɔ asi le eŋu hetae, eye le ƒe 40 siwo kplɔe ɖo me la, woma 200,000 le United States kple Great Britain. Storrs kple Grew wɔ ɖeka heʋli nya kple amewo tsi tre ɖe luʋɔ makumaku nufiafia ŋu. Grew yi edzi ɖe gbeƒã veviedodotɔe vaseɖe esime wòku le August 8, 1862, le Philadelphia.\nEsi Storrs ƒo nuƒo ade siwo ŋu míeƒo nu tsoe fifi laa megbe la, eva kpɔ dzidzɔ ɖe William Miller, amesi nɔ mɔ kpɔm na Kristo ƒe tɔtrɔgbɔ si woakpɔ kple ŋku le ƒe 1843 me, ƒe gbeƒãɖeɖe ŋu. Anɔ ƒe eve la, Storrs nɔ gbeƒã ɖem gbedasi sia vevie le United States ƒe dzieheɣedzeƒenutoa katã me. Le ƒe 1844 megbe la, megaɖoa ɣeyiɣi aɖeke na Kristo ƒe tɔtrɔgbɔ o, ke hã metsia tre ɖe ame bubu siwo di be yewoaku ɣeyiɣikɔntabubu me kpɔ ŋu o. Storrs xɔe se be Kristo ƒe tɔtrɔgbɔ gogo eye be ele vevie be Kristotɔwo nanɔ ŋudzɔ ahanɔ mo xexi le gbɔgbɔ me, eye woanɔ klalo na kpɔkpɔɖaŋkeke la. Gake eva do le Miller ƒe ƒuƒoƒoa me elabena woxɔ nufiafia siwo metso Ŋɔŋlɔawo me o dzi se, siwo ƒe ɖewoe nye luʋɔ makumaku, dzotɔtɔ xexeame, eye be agbe mavɔ ƒe mɔkpɔkpɔ aɖeke meli na amesiwo ku le numanyamanya me si o.\nNuka Gbɔe Lɔlɔ̃ na Mawu Akplɔ Ame Ayii?\nStorrs gbe Adventisttɔwo ƒe nukpɔsusu si nye be nu ɖeka si ta Mawu afɔ ame vɔ̃ɖiwo ɖe tsitre ɖoe nye be wòagawu wo ake. Mete ŋu kpɔ Ŋɔŋlɔawo me kpeɖodzi aɖeke na Mawu ƒe hlɔ̃biabia alea si ŋu gɔmesese mele la o. Storrs kple eƒe zɔhɛwo hã va gblɔ esi gbɔ eme be womafɔ ame vɔ̃ɖiwo ɖe tsitre kura o. Togbɔ be esesẽna na wo be woaɖe mawunyakpukpui aɖewo siwo ƒo nu tso ame madzɔmadzɔwo ƒe tsitretsitsi ŋu me hã la, edze na wo be woƒe nyataƒoƒoa wɔ ɖeka kple Mawu ƒe lɔlɔ̃ wu. Eteƒe medidi o wogawɔ afɔɖeɖe aɖe le Mawu ƒe tameɖoɖo gɔme sese me.\nLe ƒe 1870 me la, Storrs va dze dɔ vevie eye mete ŋu wɔ dɔ o ɣleti aɖewo. Le ɣeyiɣi sia me la, ete ŋu gbugbɔ dzro nusiwo katã wòsrɔ̃ le eƒe ƒe 74 mawo katã me la me. Eƒo nya ta be yeda Mawu ƒe tameɖoɖo na ameƒomea si woɖe fia le Abraham ƒe nubablaa me la ƒe akpa vevi aɖe ƒu—eyae nye be ‘woayra anyigba dzi ƒomewo katã le esi Abraham ɖo to Mawu ƒe gbe ta.’—Mose I, 22:18; Dɔwɔwɔwo 3:25.\nEsia na nu yeye aɖe va susu me nɛ. Ne woayra “ƒomewo katã” la, ɖe mele be wo katã nase nyanyuia oa? Aleke woawɔ asee? Ðe ame miliɔn geɖe meku xoxo oa? Esi wògawɔ numekuku le Ŋɔŋlɔawo me la, eva kpɔe be ame “vɔ̃ɖi” siwo ku mã ɖe hatsotso eve me: amesiwo gbe Mawu ƒe lɔlɔ̃ keŋkeŋ, kple amesiwo ku le numanyamanya me.\nStorrs ƒo nya ta be ele be woafɔ amekukuhatsotso evelia sia ahana mɔnukpɔkpɔ wo be Kristo Yesu ƒe tafevɔsa la naɖe vi na wo. Amesiwo axɔ edzi ase la anɔ agbe tegbee le anyigba dzi. Amesiwo agbee la atsrɔ̃. Ẽ, Storrs xɔe se be Mawu mafɔ ame aɖeke ne mɔkpɔkpɔ aɖeke meli nɛ o. Mlɔeba la, ame aɖeke magaku ɖe nuvɔ̃ si Adam wɔ ta o negbe Adam ko! Ke amesiwo anɔ agbe le ɣeyiɣi si me Aƒetɔ Yesu Kristo atrɔ gbɔ ya ɖe? Storrs va kpɔe mlɔeba be ele be woawɔ xexeame katã ƒe gbeƒãɖeɖedɔ aɖe be woaɖo wo gbɔ. Menya alesi tututu woawɔ dɔ siae o, gake etsɔ xɔse ŋlɔe bena: “Ke hã ame gbogbo aɖewo li siwo ne womekpɔ alesi tututu woawɔ nane o la, wogbenɛ, abe ɖe Mawu mate ŋu awɔe o ene le esi womete ŋu nya alesi wòadze egɔmee o ta.”\nGeorge Storrs ku le December 1879 me le eƒe aƒeme le Brooklyn, New York, si medidi tso afisi va zu xexeme katã ƒe gbeƒãɖeɖedɔ si wòkpɔ mɔ na vevie la dzikpɔƒe la gbɔ o.\nEhiã Be Kekelia me Nagakɔ Wu\nÐe amesiawo abe Henry Grew kple George Storrs ene se nyateƒea me nyuie abe alesi míese eme egbea enea? Ao. Wonya be yewodze agbagba le eŋu, abe alesi Storrs gblɔ le ƒe 1847 me ene be: “Ele be míaɖo ŋku edzi be ɖeko míedo tso ha la ƒe blukɔɣeyiɣia me tetie nye sia; eye mawɔ nuku na mí kura be míekpɔtɔ lé ‘Babilontɔwo ƒe dzixɔse’ aɖewo me ɖe asi kokoko be wonye nyateƒe o.” Le kpɔɖeŋu me, Grew xɔ tafe si Yesu na dzi se, gake mese egɔme be enye ‘tafe si sɔ ɖe enu o,’ si fia be Yesu tsɔ eƒe amegbetɔ deblibo ƒe agbe na ɖe amegbetɔ ƒe agbe deblibo si Adam bu la ta. (Timoteo I, 2:6) Henry Grew hã xɔe se vodadatɔe be Yesu atrɔ ava ɖu fia le anyigba dzi ŋkuwo nakpɔ. Ke hã Grew tsi dzi ɖe Yehowa ƒe ŋkɔ ŋuti kɔkɔ ŋu, si nye nya si me ame ʋɛ aɖewo ko tsɔ ɖe le tso ƒe alafa evelia M.Ŋ. me.\nGeorge Storrs hã mese nya vevi aɖewo gɔme nyuie o. Ete ŋu de dzesi osɔfowo ƒe alakpanuwɔnawo, gake ɣeaɖewoɣi la, eƒe dzixɔsewo gbɔa eme. Le kpɔɖeŋu me, edze ƒã be esi Storrs wɔ nu ɖe sɔlemehawo ƒe osɔfowo ƒe nukpɔsusu le Satana ŋu wògbɔ eme ta la, egbe be menye ame ŋutɔŋutɔe Abosam nye o. Egbe Mawuɖekaetɔ̃ nufiafia; ke hã meka ɖe edzi nenye be amee gbɔgbɔ kɔkɔea nye o vaseɖe esime wòsusɔ vie wòaku. Togbɔ be le gɔmedzedzea me George Storrs kpɔ mɔ be womakpɔ Kristo ƒe tɔtrɔgbɔ kple ŋku o hã la, ebu be ava do emegbe ale be woakpɔe ŋutɔŋutɔ. Gake edze be dzianukwaretɔwo kple nyateƒetolawoe ŋutsu evea siaa nye, eye wote ɖe nyateƒea ŋu wu ame akpa gãtɔ.\n‘Agblea me nuku’ si ŋu Yesu ƒo nu tsoe le lu kple gbe wuwluiwo ƒe lododoa me la meƒu nyuie ne woaxa ɣemaɣi o. (Mateo 13:38) Grew, Storrs, kple ame bubuwo nɔ dɔ wɔm le ‘agblea dzi’ henɔ edzram ɖo na nuŋeɣia.\nCharles Taze Russell, amesi dze magazine sia tata gɔme le ƒe 1879 me, ŋlɔ le eƒe gɔmedzeƒewo ŋu be: “Aƒetɔ la kpe ɖe mía ŋu geɖe le Eƒe nya la sɔsrɔ̃ me, eye amesiwo ɖe dzesi ŋutɔ la dometɔ ɖekae nye mía nɔvi tsitsi lɔlɔ̃tɔ, George Storrs, amesi to eƒe nuƒoƒo kple agbalẽŋɔŋlɔwo me kpe ɖe mía ŋu geɖe; gake míedi ɣesiaɣi be míadze amegbetɔwo yome o, eɖanye aleke ke wonyo henya nui o, ke boŋ be míanye ‘Mawu srɔ̃lawo abe lɔlɔ̃viwo ene.’” Ẽ, Biblia nusrɔ̃vi ɖianukwarewo te ŋu kpɔ viɖe tso amewo abe Grew kple Storrs ene ƒe agbagbadzedzewo me, gake egahiã kokoko be woaku Mawu ƒe Nya, Biblia, si nye nyateƒea tsoƒe ŋutɔŋutɔ la me.—Yohanes 17:17.\nNusiwo Henry Grew Xɔ Se\nWodo vlo Yehowa ƒe ŋkɔ, eye ele be woakɔ eŋu.\nMawuɖekaetɔ̃, luʋɔ makumaku, kple dzomavɔ nye alakpanufiafiawo.\nEle be Kristo-hamea naɖe vovo tso xexeame gbɔ.\nMele be Kristotɔwo nakpɔ gome le dukɔwo ƒe aʋawɔwɔwo me o.\nKristotɔwo mele Memleɖa alo Kwasiɖa ƒe Sabat-se te o.\nMele be Kristotɔwo nanye vivimehawo, abe Freemason-ha ene, me tɔwo o.\nMele be osɔfowo kple hameviwo ƒe hawo nanɔ Kristotɔwo dome o.\nKristotɔ ƒe futɔwoe to mawusubɔsubɔ me dzesideŋkɔwo vɛ.\nEle be hamemegãwo ƒe ha nanɔ hamewo katã me.\nEle be hamemegãwo nanɔ dzadzɛ le woƒe agbenɔnɔ katã me, eye mokaka naganɔ wo ŋu o.\nEle be Kristotɔwo katã naɖe gbeƒã nyanyuia.\nAmewo anɔ agbe tegbee le Paradiso me le anyigba dzi.\nEle be Kristotɔwo ƒe hadzidziwo nakafu Yehowa kple Kristo.\nPhoto: Collection of The New-York Historical Society/69288\nNusiwo George Storrs Xɔ Se\nYesu tsɔ eƒe agbe xe tafee ɖe ameƒomea ta.\nWomeɖe gbeƒã nyanyuia haɖe (le ƒe 1871 me) o.\nEsia ta nuwuwua megogo ɣemaɣi (le ƒe 1871 me) o. Ele be etsɔme aɖe si me woawɔ gbeƒãɖeɖedɔa le nava.\nAme aɖewo anyi agbe mavɔ dome le anyigba dzi.\nWoafɔ amesiwo katã ku le numanyamanya me ɖe tsitre. Amesiwo axɔ Kristo ƒe tafevɔsa dzi se anɔ agbe mavɔ le anyigba dzi. Woatsrɔ̃ amesiwo maxɔ edzi ase o.\nLuʋɔ makumaku kple dzomavɔ nye alakpanufiafia siwo medea bubu Mawu ŋu o.\nAƒetɔ ƒe Fiẽnuɖuɖu nye azã si woɖuna ƒe sia ƒe le Nisan 14 lia dzi.\nPhoto: SIX SERMONS, by George Storrs (1855)\nLe ƒe 1909 me la, C. T. Russell, si nye “Zion’s Watch Tower” ŋlɔla ʋu yi Brooklyn, New York, U.S.A.\nƉoe Ɖe Amewo Ɖoe Ɖe Amewo Dɔwɔwɔ le ‘Agblea Dzi’—Hafi Nuŋeɣia Naɖo\nw00 10/15 axa 25-30


GBE BUBU Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Dutch Eŋlisi Eʋegbe Ga German Greek Hiligaynon Hungarian Igbo Italian Korean Lithuanian Malagasy Moore Polish Portuguese Romanian Setswana Shona Silozi Slovak Slovenian Swahili Tsonga Turkish Ukrainian\nESI zãdzɔla aɖe nɔ tsatsam le zã me la, nusi wòkpɔ la na eƒe lãme ble fu. Eva ke ɖe ame kuku eve ŋu—wonye atsu kple asi tsitsi aɖewo, siwo ti kpo tso dziƒoxɔ dzeani tuɖedzi enyilia si dzi wole la ƒe fesre nu, ge va dze anyigba. Togbɔ be ewɔ moya be wowu wo ɖokui hã la, nusitae wowu wo ɖokui ɖo ya gaɖe fu wu. Agbalẽ aɖe si wokpɔ le srɔ̃ŋutsua ƒe kotoku me gblɔ be: “Mía viŋutsu kple srɔ̃a ƒe ŋlɔmi wɔwɔ kple ŋuta sesẽ le mía ŋu edziedzi tae míele mía ɖokui wum ɖo.”\nAlesi nusia dzɔ mabɔ ya o, gake nusi tututu na wòdzɔ ya bɔ ŋutɔ. Le nyateƒe me la, wowɔa ŋlɔmi le ame tsitsiwo ŋu le xexeame katã. De ŋugble tso nya siawo ŋu kpɔ:\n• Le numekuku aɖe me la, Canadatɔ tsitsi 4 le alafa me gblɔ be yewo ŋutɔ yewoƒe ƒometɔwoe wɔa ŋlɔmi le yewo ŋu alo daa adzo yewo. Ke hã, ekpea ŋu na ame tsitsi geɖe eye wovɔ̃na be yewoakɔ nu le nɔnɔme sia dzi. Numekulaawo gblɔ be amesiawo ƒe xexlẽme ade ame 10 le alafa me.\n• Nyadzɔdzɔgbalẽ si nye India Today ka nya ta be: “Togbɔ be edze abe tsi metoa ƒometɔwo dome le India o hã la, viwo va le nu gbem le ame tsitsiwo gbɔ ale gbegbe be wòva le agba zum na dziɖuɖua.”\n• Amerika dukɔa ƒe dɔwɔƒe aɖe si kpɔa ŋlɔmiwɔwɔ le ame tsitsiwo ŋu ƒe nyawo gbɔ gblɔ be akɔntabubu nyuitɔ si li la ɖee fia be “wosẽa ŋuta, daa adzo, alo wɔa nusiawo tɔgbe ɖe ame tsitsi siwo xɔ ƒe 65 alo wu nenema la dometɔ miliɔn 1 vaseɖe 2 ŋu le Amerika, eye amesiwo dzi woka ɖo be woalé be na yewo lae wɔa ŋutasẽnu siawo.” California du aɖe si nye San Diego ƒe senyala ƒe kpeɖeŋutɔ aɖe gblɔ tso ŋlɔmi wɔwɔ le ame tsitsiwo ŋu be eyae nye “kuxi sesẽtɔ siwo gbɔ wòle be woakpɔ kaba la dometɔ ɖeka.” Egblɔ kpee be: “Mekpɔe be kuxia ava do gã ɖe edzi le ƒe siwo gbɔna me.”\n• Le Canterbury, New Zealand la, wova le dzesi demee be ƒometɔwo siwo zãa atikevɔ̃ɖiwo, ahasesẽ, alo nye tsatsadalawo koŋue le ŋlɔmi wɔm le ame tsitsiwo ŋu. Ame tsitsi siwo ŋu wowɔ ŋlɔmi le le Canterbury la ƒe xexlẽme dzi ɖe edzi tso ame 65 le ƒe 2002 me va ɖo ame 107 le ƒe 2003 me. Dɔwɔha aɖe si woɖo be woatsɔ atsi ŋlɔmiwɔwɔ sia nu la ƒe tatɔ gblɔ be xexlẽme sia nye gbogbo siwo le dzɔdzɔm ŋutɔŋutɔ la ƒe ‘sue aɖe ko.’\n• Nyadzɔdzɔgbalẽ si nye The Japan Times gblɔ be Japan Dukɔa ƒe Senyalawo ƒe Habɔbɔ ɖo aɖaŋu be “ele be woatso ɖe ame tsitsiwo ƒe nyawo gbɔ kpɔkpɔ ŋu kaba wu ŋlɔmi wɔwɔ le ɖeviwo ŋu alo dzrewɔwɔ ƒe nyawo gbɔ kpɔkpɔ ŋu.” Nukatae? Nyadzɔdzɔgbalẽa gblɔ be susu siwo tae dometɔ ɖeka enye be, “ne wotsɔ ŋlɔmi wɔwɔ le ɖeviwo alo ame srɔ̃ ŋu sɔ kple ŋlɔmi wɔwɔ le ame tsitsiwo ŋu la, ame tsitsiwo tɔ ŋu nya meɖina wosena kaba o, elabena esesẽna na ame tsitsiwo be woakɔ nu le edzi be yewo viwoe le ŋuta sẽm le yewo ŋu, eye be dziɖuɖua kple senyalawo hã do kpo kuxia gbɔ kpɔkpɔ.”\nNusiwo le dzɔdzɔm le xexeame godoo ŋuti kpɔɖeŋu ʋɛ siawo na míebiana be: Nukatae womeléa be na ame tsitsi geɖe o hewɔa ŋlɔmi le wo ŋu? Ðe míate ŋu akpɔ mɔ be nuwo ava nyo gbaɖegbea? Akɔfanya kae li na ame tsitsiwo?


Wokplɔ Yesu Yi Pontio Pilato Gbɔ | Yesu Ƒe Agbemeŋutinya\nMATEO 27:1-11 MARKO 15:1 LUKA 22:66–23:3 YOHANES 18:28-35\nSANHEDRIN LA DRƆ̃ ƲƆNUI LE ŊDI ME\nYUDA ISKARIOT YI ÐADE KA VE\nWOKPLƆ YESU YI PILATO GBƆ BE WÒATSO KUFIA NƐ\nEsusɔ vie ŋu nake esime Petro gbe nu le Yesu gbɔ zi etɔ̃lia. Sanhedrin la me tɔwo wu woƒe yeaɖiʋɔnudɔdrɔ̃a nu hekaka. Le Fiɖagbe ƒe fɔŋli la, wogakpe ta, ɖewohĩ kple susu be ʋɔnu manɔsenu si yewodrɔ̃ le zã si va yi me la nadze abe ɖe wòle se nu ene. Ale wokplɔ Yesu va Sanhedrin la ŋkume.\nWogabia Yesu ake be: “Ne wòe nye Kristo la, ekema gblɔe na mí.” Yesu ɖo eŋu be: “Ne megblɔe na mi hã la, miele exɔ ge ase o. Eye ne mebia nya mi la, miele eŋu ɖo ge o.” Ke hã Yesu ƒo nu kple dzideƒo esi wòna wonya be ye ŋue wogblɔ nya ɖi le le Daniel 7:13. Egblɔ be: “Tso fifia dzi la, Amegbetɔvi la anɔ anyi ɖe Mawu ŋusẽtɔ la ƒe ɖusime.”—Luka 22:67-69; Mateo 26:63.\nWogabiae ake be: “Ekema wòe nye Mawu ƒe Vi la?” Yesu ɖo eŋu be: “Eyae nye ema gblɔm miawo ŋutɔwo miele.” Wobu Yesu ƒe nyaŋuɖoɖo sia be enye busunya si ta wòdze na ku ɖo. Wogblɔ be: “Ðaseɖiɖi bubu kae gahiã mí?” (Luka 22:70, 71; Marko 14:64) Eya ta wobla Yesu hekplɔe yi Roma Nutodziɖula Pontio Pilato gbɔ.\nAnɔ eme be Yuda Iskariot kpɔe be wokplɔ Yesu yina Pilato gbɔ. Esi Yuda kpɔe be wotso kufia na Yesu la, evee eye mɔkpɔkpɔ bu ɖee. Gake le esi teƒe be wòatrɔ dzi me vavã ahatrɔ ɖe Mawu ŋu la, etrɔ klosalo 30 la yi na nunɔlawo ƒe tatɔwo. Yuda gblɔ na wo be: “Mewɔ nu vɔ̃ be mede ʋu maɖifɔ asi.” Gake woɖo eŋu nɛ vevemaseɖeamenutɔe be: “Afi kae nya ma ka na mí? Wò ŋutɔ wò nyae nye ema!”—Mateo 27:4.\nYuda tsɔ klosalo 30 la ƒu gbe ɖe gbedoxɔa me, eye wògawɔ nu vɔ̃ bubu esi wòte kpɔ be yeawu ye ɖokui. Edze abe esime Yuda nɔ agbagba dzem be yeade ka ve la, atilɔ si ŋu wòsa kaa ɖo la ŋe ene. Ege va dze agakpe siwo le ete la dzi eye eƒe ƒodo wó too.—Dɔwɔwɔwo 1:17, 18.\nLe ŋdi kanya ma me la, wokplɔ Yesu yi Pontio Pilato ƒe fiasã me. Gake Yudatɔ siwo kplɔe yi la mege ɖe fiasãa me o. Elabena wosusu be hadede kple Dukɔwo me tɔwo alea ana yewoagblẽ kɔ ɖo na yewo ɖokui. Esia awɔe be womadze aɖu nua le Nisan 15 lia dzi, si nye Amɔwɔ Maʋamaʋã Bolo Ŋkekenyuia ƒe ŋkeke gbãtɔ, si hã woɖuna wònyea Ŋutitotoŋkekenyuia ƒe akpa aɖe la o.\nPilato do va wo gbɔ hebia wo be: “Nya kae mietsɔ ɖe ame sia ŋu?” Woɖo eŋu be: “Ne menye nu gbegblẽ wɔlae ame sia nye o la, anye ne míedee asi na wò o.” Pilato anya se le eɖokui me be wole nya ƒom ɖe ye nu, eya ta egblɔ na wo be: “Miawo ŋutɔwo mikplɔe yii, ne miadrɔ̃ ʋɔnui le miaƒe se la nu.” Tame vɔ̃ si Yudatɔwo ɖo be yewoawui la dze ƒãa esi wogblɔ be: “Se meɖe mɔ na mí be míawu ame o.”—Yohanes 18:29-31.\nAnɔ eme be ne Yudatɔwo wu Yesu le Ŋutitotoŋkekenyuia ɖuɣi la, zi atɔ. Ke hã ŋusẽ le Romatɔwo ya si be woawu ame le dunyahehe ƒe nutsotsowo ta. Eya ta ne wote ŋu na Romatɔwo wui la, ana wòadze abe eƒe kua ŋuti fɔɖiɖi mele Yudatɔ siawo dzi o ene.\nSubɔsubɔhakplɔlawo megblɔe na Pilato be yewobu fɔ Yesu ɖe busunyagbɔgblɔ ta o. Fifia wogatso enu kple alakpanya sia be: “Míekpɔ ame sia  wòle to gblẽm na míaƒe dukɔa me tɔwo eye  wògbe na amewo be womegadzɔ nu na Kaisaro o  hele gbɔgblɔm be ye ŋutɔe nye Kristo, fia la.”—Luka 23:2.\nEsi Pilato nye Roma dziɖuɖua teƒe nɔla ta la, etsi dzi ɖe nutsotso si nye be Yesu gblɔ be yenye fia la ŋu. Eya ta Pilato gatrɔ yi fiasãa me, eye wòyɔ Yesu hebiae be: “Wòe nye Yudatɔwo ƒe Fia la?” Eƒe biabiaa fia be, ‘Ðe nèda dziɖuɖua ƒe se dzi hewɔ ɖokuiwò fia tsɔ tsi tsitre ɖe Kaisaro ŋua?’ Ðewohĩ esi Yesu di be yeanya nu si Pilato se tso ye ŋu xoxo ta la, ebiae be: “Wò ŋutɔ ɖokuiwò sie nèle nya sia biam le loo alo ame bubuwoe gblɔ ŋutinye nya na wòa?”—Yohanes 18:33, 34.\nEsi Pilato menya nu boo aɖeke tso Yesu ŋu o, evɔ wòdi be yeadze sii nyuie wu ta la, eɖo eŋu be: “Yudatɔe menyea?” Eye wògblɔ kpee be: “Wò ŋutɔ wò dukɔ kple nunɔlawo ƒe tatɔwoe tsɔ wò de asi nam. Nu kae nèwɔ?”—Yohanes 18:35.\nYesu medze agbagba be yeasi le nya vevi si le toa me, si ku ɖe fianyenye ŋu, la nu o. Ale si wòɖo nyaa ŋui la awɔ nuku na Nutodziɖula Pilato godoo.\nNunɔlawo ƒe tatɔwo menya nu si yewoawɔ kple klosaloga si Yuda tsɔ ƒu gbe ɖe gbedoxɔa me la o. Wogblɔ be: “Se meɖe mɔ be woatsɔe ade nudzɔɖaka kɔkɔeawo me o, elabena ʋugae.” Eya ta wotsɔ ga la ƒle zemela ƒe anyigba be wòanye amedzrowo ɖiƒe. Wova tsɔ ŋkɔ na teƒe ma be “Ʋunyigba.”—Mateo 27:6-8.\nNu ka tae Sanhedrin la gakpe ta ake le ŋdi ma me?\nMɔ ka dzie Yuda to ku, eye nu kae wowɔ kple klosalo 30 la?\nNya kawoe Yudatɔwo tsɔ ɖe Yesu ŋu kple susu be yewoana Pilato nawui?


Yeremiya Medzudzɔ Yehowa Ƒe Nya Gbɔgblɔ Na Amewo O | Fia Nu Viwòwo\nNu ka tae amewo do dziku ɖe Yeremiya ŋu?\nYehowa kpɔ Yeremiya ta\nƔeaɖewoɣi ne míele Yehowa ƒe nya gblɔm na amewo la, wokoa mí alo wodoa dziku ɖe mía ŋu. Esia ate ŋu ana míadi be míadzudzɔ Mawu ƒe nya gbɔgblɔ na amewo. Ðe wòdzɔ ɖe dziwò kpɔa?— Biblia ƒo nu tso ŋutsuvi aɖe si lɔ̃ Yehowa vevie gake esusɔ vie wòdzudzɔ Yehowa ƒe nya gbɔgblɔ na amewo la ŋu. Eŋkɔe nye Yeremiya. Na míasrɔ̃ nu tso eŋu.\nEsi Yeremiya nye ŋutsuvi la, Yehowa gblɔ nɛ be wòagblɔ na Israel-dukɔa be woadzudzɔ nu gbegblẽwo wɔwɔ. Nya la gbɔgblɔ sesẽ na Yeremiya ŋutɔ, eye vɔvɔ̃ ɖoe. Egblɔ na Yehowa be: ‘Nyemenya nya si magblɔ o. Ðevi ko menye.’ Gake Yehowa gblɔ nɛ be: ‘Mègavɔ̃ o. Makpe ɖe ŋuwò.’\nEsia wɔe be Yeremiya de asi gbɔgblɔ me na dukɔa be ne womedzudzɔ nu gbegblẽ wɔwɔ o la, woahe to na wo. Èsusu be dukɔ sia wɔ ɖe nya si Yeremiya gblɔ na wo la dzia?— Ao. Wokoe eye wodo dziku ɖe eŋu vevie. Ame aɖewo di gɔ̃ hã be yewoawui! Aleke nèsusu be Yeremiya se le eɖokui me?— Evɔ̃ eye wògblɔ be: ‘Nyemagaƒo nu tso Yehowa ŋu azɔ o.’ Gake ɖe wòdzudzɔ nyateƒea?— Ao, medzudzɔ o. Elɔ̃ Yehowa vevie, eya ta medzudzɔ eƒe nyaa gbɔgblɔ na amewo o. Esi Yeremiya medzudzɔ Yehowa ƒe nya gbɔgblɔ na amewo o ta la, Yehowa kpe ɖe eŋu.\nLe kpɔɖeŋu me, gbe ɖeka la, ame vɔ̃ɖi aɖewo lé Yeremiya de do globo aɖe si me ba le la me. Nuɖuɖu alo tsi menɔ egbɔ o. Ame mawo di be yewoagblẽ Yeremiya ɖe doa me wòaku. Gake Yehowa kpe ɖe eŋu wòdo go le doa me!\nNu kae nàte ŋu asrɔ̃ tso Yeremiya ƒe kpɔɖeŋua me?— Togbɔ be evɔ̃na ɣeaɖewoɣi hã la, medzudzɔ Yehowa ƒe nya gbɔgblɔ na amewo o. Ne ègblɔa Yehowa ƒe nya na amewo la, woako wò alo ado dziku ɖe ŋuwò. Ðewohĩ ŋu akpe wò alo vɔvɔ̃ aɖo wò. Gake mègadzudzɔ Yehowa ƒe nya gbɔgblɔ na amewo gbeɖe o. Yehowa akpe ɖe ŋuwò ɣesiaɣi abe ale si ko wòkpe ɖe Yeremiya ŋu ene.\nNu kae Yehowa gblɔ na Yeremiya be wòawɔ?\nNu kawoe wɔe be Yeremiya dzudzɔ Yehowa ƒe nya gbɔgblɔ na amewo kloe?\nAleke Yehowa kpe ɖe Yeremiya ŋui?\nNu kae nèsrɔ̃ tso Yeremiya ƒe kpɔɖeŋua me?


Yesu Ƒe Talentowo Ŋuti Lododoa | Nusɔsrɔ̃\nGBE BUBU Afrikaans Cakchiquel (Central) Cambodian Dangme Eŋlisi Eʋegbe Franse Ga Garifuna Greenlandic Hmong (Ɣi) Italian Kimbundu Kwangali Kwanyama Lingala Maltese Mam Mazatec (Huautla) Myanmar Nahuatl (Central) Nahuatl (Huasteca) Nahuatl (Northern Puebla) Ndebele Ndonga Ngabere Nyaneka Nzema Portuguese Quechua (Ancash) Quechua (Ayacucho) Quechua (Cuzco) Sepedi Sesotho (Lesotho) Setswana Spanish Swati Tahitian Tlapanec Totonac Tsonga Twi Umbundu Venda Xhosa Zulu\n‘Etsɔ talento atɔ̃ na ame ɖeka, eve na ame bubu, eye wòtsɔ ɖeka na ame bubu hã.’—MATEO 25:15.\nNu ka tae Yesu do lo ku ɖe talentowo ŋu?\nƔekaɣie Aƒetɔ la awɔ akɔnta kple kluviawo?\nNu vevi kawoe míesrɔ̃ tso lododo sia me?\n1, 2. Nu ka tae Yesu do lo ku ɖe talentowo ŋu?\nYESU do lo ku ɖe talentowo ŋu be yeana dɔ si wòle be ye yomedzela amesiaminawo nawɔ la me nakɔ na wo. Gake lododo ma ka Yesu ƒe nusrɔ̃lawo katã. Eya ta míeɖale mɔ kpɔm be míanɔ agbe le dziƒo alo anyigba dzi o, ele vevie be míase lododo sia gɔme.\n2 Ɣekaɣie Yesu do lo sia? Ewɔ esia esime wònɔ dzesi siwo aɖo kpe edzi be ezu Fia eye be nuwuɣia dze egɔme gblɔm na eƒe nusrɔ̃lawo. (Mateo 24:3) Eya ta talentowo ŋuti lododoa kpe ɖe dzesi siwo le eme vam le míaƒe ɣeyiɣiawo me ŋu.\n3. Nufiame kawoe le lododo siwo le Mateo ta 24 kple 25 me na mí?\n3 Esi Yesu do lo ku ɖe talentowo ŋu la, edo lo etɔ̃ bubu siwo hã nye nuwuɣia ƒe dzesi la ƒe akpa aɖe. Lododoawo katã ɖe nɔnɔme vevi aɖewo siwo wòle be wòanɔ eyomedzelawo si la fia. Míate ŋu axlẽ nu tso lododo siawo ŋu le Mateo 24:45 va se ɖe 25:46. Lododo gbãtɔ ku ɖe kluvi nuteƒewɔla, si nye nɔviŋutsu amesiaminawo ƒe ƒuƒoƒo sue si ƒe agbanɔamedzie nye be woafia nu Yehowa ƒe amewo, la ŋuti. Ehiã be woanye nuteƒewɔlawo kple aɖaŋudzelawo. * (Kpɔ etenuŋɔŋlɔa.) Esi kplɔe ɖoe nye ɖetugbui ewoawo ŋuti lododoa. Yesu xlɔ̃ nu amesiaminawo katã le lododo ma me be woanɔ dzadzraɖoɖi eye woanɔ ŋudzɔ elabena womenya ŋkeke alo gaƒoƒo si dzi wòava o. * (Kpɔ etenuŋɔŋlɔa.) Eyome Yesu do lo ku ɖe talentowo ŋuti be yeafia amesiaminawo katã be ehiã be woado vevie nu le Kristotɔwo ƒe dɔ si wode asi na wo me. Ema yome la, Yesu do lo le alẽwo kple gbɔ̃wo ŋuti, eye esia ku ɖe ame siwo si anyigbadzinɔnɔ ƒe mɔkpɔkpɔ le la ŋu. Ete gbe ɖe edzi be, ele be woawɔ nuteƒe eye woawɔ woƒe ŋutete ɖe sia ɖe akpe ɖe ye nɔvi amesiaminawo ŋu. * (Kpɔ etenuŋɔŋlɔa.) Nyati sia adzro gɔmesese si le talentoawo ŋuti lododoa ŋu me.\nAƑETƆ AÐE TSƆ GA GBOGBO AÐE DE ASI NA EƑE KLUVIWO\n4, 5. Ame kae aƒetɔ si le lododoa me la tsi tre ɖi na, eye ga home kae nye talento ɖeka?\n4 Xlẽ Mateo 25:14-30. Le talentowo ŋuti lododoa me la, Yesu ƒo nu tso aƒetɔ aɖe si zɔ mɔ didi aɖe ŋu. Le lododo bubu si sɔ kple esia me la, Yesu ƒo nu tso bubume aɖe si zɔ mɔ yi dukɔ didi aɖe me be woaɖo ye fia ŋu. * (Kpɔ etenuŋɔŋlɔa.) (Luka 19:12) Ƒe geɖee nye esia míegblɔna le míaƒe agbalẽwo me be aƒetɔ alo bubume siae nye Yesu, si yi dziƒo le ƒe 33 me. Gake Yesu mezu Fia enumake esime wòyi dziƒo o. Elala va se ɖe ƒe 1914 me esime wotsɔ eƒe futɔwo ‘wɔ eƒe afɔɖodzinui.’—Hebritɔwo 10:12, 13.\n5 Le lododoa me la, Yesu gblɔ be talento enyi ye le aƒetɔ la si. Ga gbogbo aɖee nye ema. * (Kpɔ etenuŋɔŋlɔa.) Hafi aƒetɔa nayi nugbe la, etsɔ ga sia de asi na eƒe kluviwo. Egblɔ na wo be woatsa asi kplii akpɔ viɖe ɖe edzi. Ale si ko ga ma nye nu xɔasi na aƒetɔa la, nenema kee nane hã nye nu xɔasi na Yesu. Eyae nye nu ka? Eyae nye dɔ si wòva wɔ le anyigba dzi.\n“Mifɔ mo dzi, eye miakpɔ agbleawo dzi ɖa, be woƒu hena ŋeŋe”\n6, 7. Nu kae talentoawo tsi tre ɖi na?\n6 Gbeƒãɖeɖedɔa nɔ vevie na Yesu ale gbegbe. To eƒe gbeƒãɖeɖedɔa dzi la, ame geɖe va zu eƒe nusrɔ̃lawo. (Xlẽ Luka 4:43.) Gake enya be dɔ geɖe gali woawɔ, eye be ame geɖe axɔ nya nyuia. Le nyateƒe me la, egblɔ na eƒe nusrɔ̃lawo be: “Mifɔ mo dzi, eye miakpɔ agbleawo dzi ɖa, be woƒu hena ŋeŋe.” (Yohanes 4:35-38) Agbledela nyui magblẽ eƒe agble ɖi le nuŋeɣi o. Nɔnɔme ma tututue le Yesu si. Eya ta hafi wòatrɔ ayi dziƒo la, ede se na eyomedzelawo be: “Miheyi ɖawɔ . . . nusrɔ̃lawo.” (Mateo 28:18-20) To se sia dzi la, Yesu tsɔ nu xɔasi aɖe de asi na wo—eyae nye gbeƒãɖeɖedɔ vevi la.—2 Korintotɔwo 4:7.\n7 Abe aƒetɔ si tsɔ eƒe ga de asi na eƒe kluviwo ene la, Yesu hã tsɔ nusrɔ̃lawɔwɔdɔa de asi na eyomedzela amesiaminawo. (Mateo 25:14) Eya ta talentoawo tsi tre ɖi na gbeƒãɖeɖe kple nusrɔ̃lawɔwɔdɔ la.\n8. Togbɔ be ga home vovovowoe kluviawo xɔ hã la, nu kae aƒetɔa le mɔ kpɔm na?\n8 Yesu gblɔ be, aƒetɔa tsɔ talento atɔ̃ na kluvi gbãtɔ, etsɔ talento eve na kluvi evelia, eye wòtsɔ talento ɖeka na kluvi etɔ̃lia. (Mateo 25:15) Ga home vovovowoe aƒetɔa tsɔ na kluviawo, gake ele mɔ kpɔm be wo dometɔ ɖe sia ɖe nawɔ eƒe ŋutete ɖe sia ɖe akpɔ viɖe ɖe edzi. Nenema kee Yesu le mɔ kpɔm be ye yomedzela amesiaminawo nawɔ woƒe ŋutete ɖe sia ɖe le gbeƒãɖeɖedɔa me. (Mateo 22:37; Kolosetɔwo 3:23) Le ƒe 33 ƒe Pentekoste-ŋkekea dzi la, Yesu yomedzelawo dze dukɔwo katã me tɔwo wɔwɔ nusrɔ̃lawoe gɔme. Eye ne míexlẽ Biblia-gbalẽ si nye Dɔwɔwɔwo la, míakpɔ ale si gbegbe wodo vevie nu le dɔa wɔwɔ me. * (Kpɔ etenuŋɔŋlɔa.)—Dɔwɔwɔwo 6:7; 12:24; 19:20.\nKLUVIAWO WƆ TALENTOAWO ŊUTI DƆ LE NUWUƔIA\n9. (a) Nu kae kluvi wɔnuteƒe eveawo tsɔ ga si woxɔ la wɔe, eye nu kae míesrɔ̃ tso eme? (b) Nu kae wòle be ame siwo le mɔ kpɔm be yewoanɔ agbe le anyigba dzi nawɔ?\n9 Kluvi eve gbãtɔ siwo zã woƒe aƒetɔ ƒe ga la nyuie la tsi tre ɖi na nɔviŋutsu kple nɔvinyɔnu amesiamina wɔnuteƒe siwo li le nuwuɣi sia me. Wole woƒe ŋutete ɖe sia ɖe wɔm le gbeƒãɖeɖedɔa me, vevietɔ tso ƒe 1919 me. Le lododoa me la, ga home vovovowoe kluvi eve gbãtɔawo xɔ, gake esia mefia be amesiamina wɔnuteƒewo ƒe ha vovovo eve ye anɔ anyi o. Kluvi eve gbãtɔawo wɔ dɔ sesĩe hekpɔ ga si woxɔ la ƒe teƒe eve. Gake amesiaminawo koe wòle be woado vevie nu le gbeƒãɖeɖe kple nufiafiadɔa mea? Kura o! Míesrɔ̃e le Yesu ƒe lododo si ku ɖe alẽwo kple gbɔ̃wo ŋu me be, ele be ame siwo le mɔ kpɔm be yewoanɔ agbe tegbee le anyigba dzi la nakpe ɖe amesiaminawo ŋu le gbeƒãɖeɖedɔa me eye woawɔ nuteƒe na wo. Ame siawo kpɔnɛ be bubu gãe wònye na yewo be yewoakpe ɖe wo ŋu. Vavãe, “alẽha ɖeka” ye Yehowa ƒe amewo nye, eye wo katã le kutri kum le gbeƒãɖeɖe kple nusrɔ̃lawɔwɔdɔa me.—Yohanes 10:16.\n10. Dzesia ƒe akpa kae ɖee fia be míele nuwuɣia me?\n10 Yesu le mɔ kpɔm be ye yomedzelawo katã nado vevie dɔ ahawɔ nusrɔ̃la geɖewo. Ema tututue eƒe nusrɔ̃lawo wɔ le ƒe alafa gbãtɔ me. Le nuwuɣi sia, si me Yesu ƒe lododo si ku ɖe talentoawo ŋu me nyawo le eme vam la, ɖe eyomedzelawo kpɔtɔ le dɔ sia dzia? Ɛ̃, wole edzi vevie, elabena ame geɖe se nya nyuia heva zu nusrɔ̃lawo fifia wu ɣeyiɣi bubu ɖe sia ɖe! Yesu yomedzelawo katã ƒe kutrikuku alea wɔe be ame akpe alafa geɖe xɔa nyɔnyrɔ ƒe sia ƒe. Eye woawo hã va le gbeƒãɖeɖedɔa wɔm. Dɔ sia kple nu nyui siwo le dodom tso eme ɖee fia kɔtɛ be gbeƒãɖeɖedɔa nye dzesi siwo Yesu na ku ɖe nuwuɣia ŋu la ƒe akpa vevi aɖe. Eya ta ɖikeke mele eme o be, Yesu le dzidzɔ kpɔm ɖe dɔwɔlaawo ŋu ale gbegbe!\nYesu tsɔ nu xɔasi aɖe de asi na esubɔlawo, si nye gbeƒãɖeɖedɔ vevi la (Kpɔ memama 10)\nƔEKAƔIE AƑETƆ LA AGBƆ?\n11. Aleke míewɔ nya be xaxa gã la mee Yesu ava le?\n11 Yesu gblɔ be: “Le ɣeyiɣi didi aɖe megbe la, kluvi mawo ƒe aƒetɔ gbɔ, eye wòwɔ akɔnta kpli wo.” (Mateo 25:19) Xaxa gã la ƒe nuwuwu lɔƒoe Aƒetɔ Yesu awɔ esia. Aleke míewɔ nya? Le Yesu ƒe nyagblɔɖi siwo le Mateo ta 24 kple 25 me la, eƒo nu tso eƒe tɔtrɔgbɔ alo vava ŋu zi geɖe. Le kpɔɖeŋu me, egblɔ be amewo akpɔ “Amegbetɔvi la le dziƒolilikpowo dzi gbɔna.” Esia ku ɖe ɣeyiɣi si Yesu adrɔ̃ ʋɔnu amewo le xaxa gã la me ŋu. Exlɔ̃ nu eyomedzela siwo anɔ anyi le nuwuɣia me be woanɔ ŋudzɔ. Egblɔ be: “Mienya ŋkeke si dzi miaƒe Aƒetɔ la ava o,” eye be “Amegbetɔvi la gbɔna le gaƒoƒo si miesusu be eya dzie wòava o la dzi.” (Mateo 24:30, 42, 44) Eya ta le talentoawo ŋuti lododoa me la, ɣeyiɣi si Yesu ava drɔ̃ ʋɔnu amewo ahatsrɔ̃ Satana ƒe xexea la ke ŋue wònɔ nu ƒom tsoe. *—Kpɔ etenuŋɔŋlɔa.\n12, 13. (a) Nya kae aƒetɔ la gblɔ na kluvi eve gbãtɔawo, eye nu ka tae? (b) Ɣekaɣie woatre amesiaminawo nu zi mamlɛtɔ? (Kpɔ aɖaka si nye, “ Wotsoa Afia Na Wo Le Woƒe Kuɣi Be Wodze.”) (d) Aleke woaɖo eteƒe na ame siwo kpe asi ɖe amesiaminawo ŋu?\n12 Esi aƒetɔa trɔ gbɔ tso mɔ dzi la, ekpɔe be kluvi si yetsɔ talento atɔ̃ na la gakpɔ talento atɔ̃ ɖe edzi, eye kluvi si yetsɔ talento eve na la hã gakpɔ eve ɖe edzi. Aƒetɔ la gblɔ na kluvi eveawo dometɔ ɖe sia ɖe be: ‘Kluvi nyui kple nuteƒewɔla, wòe wɔ dɔ kakaka! Èwɔ nuteƒe le nu ʋɛwo me. Matsɔ wò aɖo nu geɖewo nu.’ (Mateo 25:21, 23) Ne Aƒetɔ Yesu va le etsɔme la, nu kae wòawɔ?\n13 Do ŋgɔ teti na xaxa gãa la, Mawu aɖee afia be yekpɔ ŋudzedze ɖe amesiamina veviedola siwo kpɔtɔ le anyigba dzi ɣemaɣi la ŋu. Esiae anye wo nu tetre mamlɛtɔ. (Nyaɖeɖefia 7:1-3) Eye hafi Harmagedon-ʋa nadze egɔme la, Yesu aɖo eteƒe na wo ne ekplɔ wo yi dziƒo. Ke ame siwo si anyigbadzinɔnɔ ƒe mɔkpɔkpɔ le, siwo kpe ɖe amesiaminawo ŋu le gbeƒãɖeɖedɔa me ya ɖe? Ɣemaɣi la, woadrɔ̃ ʋɔnu wo be wonye alẽwo. Eye woatsɔ agbenɔnɔ le anyigba dzi le Mawu Fiaɖuƒea ƒe dziɖuɖu te ayra woe.—Mateo 25:34.\nKLUVI VƆ̃ÐI KUVIATƆ LA\n14, 15. Ðe Yesu le gbɔgblɔm be amesiaminawo dometɔ geɖe ava zu kluvi vɔ̃ɖi kuviatɔwoa? Ðe eme.\n14 Woƒo nu tso kluvi si si wotsɔ talento ɖeka dee hã ŋu le lododoa me. Metsa asi kplii hekpɔ viɖe ɖe edzi o, eye meda gaa ɖe gadzraɖoƒe ne wòadzi ɖe edzi hã o. Ke boŋ eku do heɖii ɖe eme. Aƒetɔa gblɔ be kluvia vɔ̃ɖi eye wònye kuviatɔ. Exɔ talentoa le kluvi vɔ̃ɖia si hetsɔe na kluvi gbãtɔa. Eye wòna wotsɔ kluvi vɔ̃ɖia “ƒu gbe ɖe viviti me,” afi si wòfa avi heɖu aɖukli le.—Mateo 25:24-30; Luka 19:22, 23.\n15 Esi Yesu gblɔ be kluvi etɔ̃awo dometɔ ɖeka vɔ̃ɖi henye kuviatɔ la, menye ɖe wòle fiafiam be amesiaminawo ƒe akpa ɖeka le etɔ̃ me anɔ abe kluvi ma ene o. Míate ŋu aƒo nya ta alea ne míetsɔ lododo sia sɔ kple eve bubuwo. Le kluvi nuteƒewɔla kple aɖaŋudzela ŋuti lododoa me la, Yesu ƒo nu tso kluvi vɔ̃ɖi aɖe si wɔ fu kluvi bubuawo la ŋu. Ema mefia be ele mɔ kpɔm be ame siwo ƒo ƒu nye kluvi nuteƒewɔla kple aɖaŋudzela la dometɔ aɖewo ava zu kluvi vɔ̃ɖiwo o. Ke boŋ ɖe wònɔ nu xlɔ̃m amesiamina siawo be woagava nɔ abe kluvi vɔ̃ɖi la ene o. Eye le ɖetugbui ewoawo ŋuti lododoa me la, Yesu gblɔ be wo dometɔ atɔ̃ nye bometsilawo. Menye ɖe wòle gbɔgblɔm be amesiaminawo ƒe afã anye bometsilawo o. Ke boŋ Yesu nɔ nu xlɔ̃m wo tso nu si adzɔ ɖe wo dzi ne womele dzadzraɖoɖi hele ŋudzɔ o ŋu. * (Kpɔ etenuŋɔŋlɔa.) Nenema kee le talentowo ŋuti lododoa me la, menye ɖe Yesu le gbɔgblɔm be amesiaminawo dometɔ geɖe ava zu kluvi vɔ̃ɖi kuviatɔwo le ŋkeke mamlɛawo me o. Ao, ke boŋ enɔ nu xlɔ̃m amesiaminawo be woaganɔ abe kluvi vɔ̃ɖi la ene o, ke boŋ woayi edzi atsɔ dzo ɖe gbeƒãɖeɖedɔa ŋu.—Mateo 25:16.\nYesu aɖo eteƒe na eƒe nusrɔ̃la siwo katã do vevie nu le gbeƒãɖeɖedɔa me\n16. (a) Nu vevi eve kawoe míate ŋu asrɔ̃ tso talentowo ŋuti lododoa me? (b) Aleke nyati sia kpe ɖe mía ŋu míegase talentowo ŋuti lododoa gɔme ɖe edzi? (Kpɔ aɖaka si nye “ Aleke Wòle Be Míase Talentoawo Ŋuti Lododoa Gɔme?”)\n16 Nu vevi eve kawoe míate ŋu asrɔ̃ tso talentowo ŋuti lododoa me? Gbãtɔae nye be, Yesu tsɔ nu xɔasi aɖe de asi na eyomedzela amesiaminawo, si nye gbeƒãɖeɖe kple nusrɔ̃lawɔwɔdɔ vevi la. Evelia, Yesu le mɔ kpɔm be mí katã míado vevie nu le gbeƒãɖeɖedɔa me. Ne míedo dzi hewɔ dɔ sia veviedodotɔe eye míeɖo to Yesu hewɔ nuteƒe nɛ la, míate ŋu aka ɖe edzi be aɖo eteƒe na mí.—Mateo 25:21, 23, 34.\nAleke Talentowo Ŋuti Lododoa Sɔ Kple Minawo Ŋuti Lododoa?\nTalentowo ŋuti lododoa ɖi minawo ŋuti lododoa ale gbegbe. Evea siaa ku ɖe aƒetɔ aɖe si si kluviwo le ŋu. Hafi aƒetɔa nazɔ mɔ la, etsɔ ga de asi na kluviawo hegblɔ na wo be woatsa asi kplii akpɔ viɖe ɖe edzi na ye. Esi wòtrɔ gbɔ la, eyɔ kluviawo be woava bu akɔnta na ye. (Mateo 25:14-30; Luka 19:12-27) Nu kae lododo siawo fia? Le lododo evea siaa me la, aƒetɔ la (1) tsi tre ɖi na Yesu. Kluviawo (2) tsi tre ɖi na eƒe nusrɔ̃la amesiaminawo. Ga la (3) tsi tre ɖi na nusrɔ̃lawɔwɔdɔ vevi la. Lododo eveawo siaa nye nuxlɔ̃ame na Kristotɔ amesiaminawo be woagazu kluvi vɔ̃ɖi kuviatɔwo o.\nWotsoa Afia Na Wo Le Woƒe Kuɣi Be Wodze\nTso ƒe alafa gbãtɔ me la, wotsɔ talentoawo, si nye gbeƒãɖeɖedɔ vevi la, de asi na nusrɔ̃la amesiaminawo. Ale si wowɔ dɔ siae dzie woanɔ te ɖo adrɔ̃ ʋɔnu wo. Le amesiamina wɔnuteƒe siwo aku do ŋgɔ na xaxa gãa gome la, woatre wo nu zi mamlɛtɔ le woƒe kuɣi. Gake le talentowo ŋuti lododoa me ya la, Yesu le nu ƒom tso ɣeyiɣi si wòava bu akɔnta kple amesiamina siwo kpɔtɔ le agbe le anyigba dzi le xaxa gã la me ŋu.\nAleke Wòle Be Míase Talentoawo Ŋuti Lododoa Gɔme?\nƔekaɣie Aƒetɔ La Aɖo Eteƒe Na Kluviawo?\nAle si míese egɔme tsã: Le ƒe 1919 me la, Yesu ɖo eteƒe na eƒe kluvi amesiamina siwo le anyigba dzi esi wòde dɔ geɖe wu asi na wo.\nAle si míese egɔme fifia: Ne Kristo va le etsɔme la, aɖo eteƒe na eƒe kluvi amesiamina wɔnuteƒewo ne ekplɔ wo yi dziƒo.\nAme Kae Nye Kluvi Vɔ̃ɖi Kuviatɔ La?\nAle si míese egɔme tsã: Kluvi vɔ̃ɖi kuviatɔ la tsi tre ɖi na amesiamina siwo nɔ anyi le ƒe 1914-awo me siwo gbe gbeƒãɖeɖedɔa wɔwɔ.\nAle si míese egɔme fifia: Menye ɖe Yesu nɔ egblɔm ɖi be amesiaminawo ƒe ƒuƒoƒo aɖe ava zu kluvi vɔ̃ɖi kuviatɔwo o. Ke boŋ ɖe wòle nu xlɔ̃m Kristotɔ amesiaminawo tso nu si adzɔ ɖe wo dzi ne wova zu kluvi vɔ̃ɖi kuviatɔwo ŋu.\n^ mm. 3 Woɖe ame si kluvi nuteƒewɔla kple aɖaŋudzela nye la me le July 15, 2013 ƒe Gbetakpɔxɔ, axa 21-22, memama 8-10 me.\n^ mm. 3 Nyati si do ŋgɔ na esia ɖe ame siwo ɖetugbuiawo tsi tre ɖi na me.\n^ mm. 3 Woɖe alẽwo kple gbɔ̃wo ŋuti lododoa me le October 15, 1995 ƒe Gbetakpɔxɔ, axa 23-28, kple nyati si kplɔ esia ɖo le magazine sia me la me.\n^ mm. 4 Kpɔ aɖaka si nye “ Aleke Talentowo Ŋuti Lododoa Sɔ Kple Minawo Ŋuti Lododoa?”\n^ mm. 5 Le Yesu ŋɔli la, ele be apaɖila nawɔ dɔ abe ƒe 20 sɔŋ ene hafi akpɔ talento ɖeka.\n^ mm. 8 Le apostoloawo ƒe ku megbe teti la, xɔsegbegbe kaka ɖe hameawo katã me. Le ƒe alafa geɖe siwo kplɔe ɖo me la, gbeƒãɖeɖedɔa metsɔ afɔ kura o. Gake le ‘nuŋeɣia’ alo nuwuɣia la, wogade dzo gbeƒãɖeɖedɔa me ake. (Mateo 13:24-30, 36-43) Kpɔ July 15, 2013 ƒe Gbetakpɔxɔ, axa 9-12.\n^ mm. 11 Kpɔ July 15, 2013 ƒe Gbetakpɔxɔ, axa 7-8, memama 14-18.\n^ mm. 15 Kpɔ nyati si nye, “Àyi Edzi ‘Anɔ Ŋudzɔa’?” si le Gbetakpɔxɔ sia me la ƒe memama 13 lia.\nLododo: Enye ŋutinya si me nyawo de to si wogblɔ be woatsɔ afia nu vevi aɖe ame\nTalento: Le Yesu ŋɔli la, enye ga gbogbo aɖe.Ele be ame nawɔ dɔ ƒe 20 sɔŋ hafi akpɔ talento ɖeka\nAmenutetre mamlɛtɔ: Yehowa atre amesiaminawo nu zi mamlɛtɔ nenye be etso afia na wo be wowɔ nuteƒe eye wòda asi ɖe edzi be yeana makumakugbenɔnɔ wo le dziƒo


“Mlɔeba la, nɔviwo, dzi nanɔ mia dzɔm, . . . eye lɔlɔ̃ kple ŋutifafa Mawu anɔ anyi kpli mi.”—KORINTOTƆWO II, 13:11, NW.\n1, 2. (a) Nukatae dzi medzɔa ame geɖe le agbe me o? (b) Nukae nye dzidzɔ, eye aleke míate ŋu atui ɖoe?\nLE AFƆKUƔI siawo me la, ame geɖe kpɔe be nu boo aɖeke meli si ta dzi adzɔ ame ɖo o. Ne afɔku dzɔ ɖe woawo alo woƒe lɔlɔ̃tɔ aɖe dzi la, ɖewohĩ woase le wo ɖokui me abe blematɔ Hiob ene, amesi gblɔ be: “Amegbetɔ nyɔnu tɔ dzidzia, eƒe agbe le kpuie, eye fuɖeɖe ti kɔ nɛ.” (Hiob 14:1) Kristotɔwo mevo tso ‘ɣeyiɣi sesẽ siawo siwo me nɔnɔ sẽ’ me xaxa kple kuxiwo me o, eye mewɔ nuku be ɣeaɖewoɣi la, dzi ɖena le Yehowa subɔla nuteƒewɔlawo ƒo o.—Timoteo II, 3:1.\n2 Ke hã dzi ate ŋu adzɔ Kristotɔwo, ne wole dodokpɔ me tom gɔ̃ hã. (Dɔwɔwɔwo 5:40, 41) Be míase alesi esia anya wɔe me la, bu nusi dzidzɔ nye ŋu gbã. Woɖe dzidzɔ gɔme be “seselelãme si ɖoa ame me ne wokpɔ alo le mɔ kpɔm na nu nyui aɖe.” * Eyata ne míegbɔ dzi ɖi xlẽ míaƒe yayrawo fifia eye míede ŋugble le dzidzɔ si le mía lalam le Mawu ƒe xexe yeyea me ŋu la, dzi ate ŋu adzɔ mí.\n3. Susu ka nue míate ŋu agblɔe le be susu aɖewo ya teti le amesiame si, siwo ta wòle be dzi nadzɔe ɖo?\n3 Woyra amesiame le mɔ aɖe nu si ta wòle be wòada akpe ɖo. Ðewohĩ dɔ age le ƒome ƒe ta aɖe si. Ele dzɔdzɔme nu be wòatsi dzi. Edi be yeakpɔ yeƒe lɔlɔ̃tɔwo ƒe nuhiahiãwo gbɔ. Ke hã ne ŋusẽ le eŋu eye wòle lãmesẽ me la, ate ŋu ada akpe ɖe ema ta. Ne eva kpɔ dɔ la, lãmesẽ si le esi ate ŋu akpe ɖe eŋu wòawɔ dɔ sesẽ. Kpɔɖeŋu bubue nye be, dɔléle vɔ̃ɖi aɖe ate ŋu adze nyɔnu Kristotɔ aɖe dzi. Ke hã ate ŋu ada akpe be xɔlɔ̃ kple ƒometɔ lɔ̃amewo kpe ɖe eŋu wòte ŋu kpe akɔ kple dɔlélea le bubu kple dzideƒo me. Enye nyateƒe be Kristotɔwo katã ate ŋu akpɔ dzidzɔ be mɔnukpɔkpɔ su yewosi yewonya Yehowa, ‘dzidzɔ Mawu’ la, kple Yesu Kristo, ‘Dziɖula dzidzɔtɔ ɖeka’ la, nɔnɔme ka ke mee wole o. (Timoteo I, 1:11; 6:15) Ẽ, dzi dzɔa Yehowa Mawu kple Yesu Kristo wu amesiame. Woyi edzi le dzidzɔ kpɔm togbɔ be nɔnɔme siwo le anyigba dzi to vovo sasasã na alesi Yehowa ɖoe le gɔmedzedzea me hã. Woƒe kpɔɖeŋua ate ŋu afia nu geɖe mí le alesi míayi edzi anɔ dzidzɔ kpɔm ŋu.\nWomebu Woƒe Dzidzɔ Kpɔ Gbeɖe O\n4, 5. (a) Aleke Yehowa wɔ nui esime ame gbãtɔwo dze aglã? (b) Mɔ ka nue Yehowa ɖe ameƒomea ŋuti nukpɔsusu nyui fia le?\n4 Le Eden-bɔa me la, lãmesẽ kple susu deblibo nɔ Adam kple Xawa si, si na be wonya kpɔ ale gbegbe. Dɔ ɖe vi nɔ wo si woawɔ eye nɔnɔme si ƒo xlã wo de wo dzi woate ŋu awɔ dɔa. Ƒo wo katã ta la, mɔnukpɔkpɔ nɔ wo si be woaɖo dze kple Yehowa gbesiagbe. Mawu ƒe tameɖoɖoe wònye be etsɔme dodzidzɔname nasu wo si. Gake nunana nyui siawo katã medze mía dzila gbãtɔawo ŋu o; wofi atikutsetse si ŋu wode se ɖo na wo la le “ati, si na wodzea si nyui kple vɔ̃” la dzi. Tomaɖomaɖo nuwɔna sia gbɔe dzidzɔmakpɔmakpɔ, siwo katã me mí, woƒe dzidzimeviwo míele egbea la tso.—Mose I, 2:15-17; 3:6; Romatɔwo 5:12.\n5 Gake Yehowa meɖe mɔ Adam kple Xawa ƒe akpemadamada nuwɔnaa na dzi megadzɔnɛ o. Kakaɖedzi nɔ esi be woƒe dzidzimevi aɖewo ya teti ƒe dzi aʋã wo be woasubɔ ye. Le nyateƒe me la, kakaɖedzi nɔ esi ale gbegbe be wòdo ŋgɔ ɖe gbeƒã eƒe tameɖoɖo be yeaɖe Adam kple Xawa ƒe dzidzimevi toɖolawo hafi wova dzi wo vi gbãtɔ gɔ̃ hã! (Mose I, 1:31; 3:15) Le ƒe alafa siwo kplɔe ɖo me la, ameƒomea ƒe akpa gãtɔ to Adam kple Xawa ƒe afɔtoƒe, gake Yehowa metrɔ megbe de amegbetɔ ƒomea le tomaɖomaɖo gã sia gbegbe ta o. Ke boŋ eƒe susu nɔ ŋutsu kple nyɔnu siwo ‘do dzidzɔ na eƒe dzi,’ amesiwo dze agbagba vevie be yewoawɔ nusi dze eŋu, esi wolɔ̃e ta la ŋu.—Lododowo 27:11; Hebritɔwo 6:10.\n6, 7. Nukawoe kpe ɖe Yesu ŋu wòkpɔ dzidzɔ ɣesiaɣi?\n6 Ke Yesu ya ɖe—aleke wòyi edzi kpɔ dzidzɔe? Esi Yesu nye nuwɔwɔ ŋusẽtɔ nɔ dziƒo ta la, mɔnukpɔkpɔ ɖesiaɖe su esi wòalé ŋku ɖe ŋutsu kple nyɔnu siwo le anyigba dzi la ƒe nuwɔnawo ŋu. Woƒe blibomademadewo dze gaglãa Yesu kpɔ, gake elɔ̃ wo. (Lododowo 8:31) Emegbe esi wòva anyigba dzi heva ‘nɔ’ amegbetɔwo dome la, nukpɔsusu si nɔ esi ɖe ameƒomea ŋu metrɔ o. (Yohanes 1:14) Nukae kpe ɖe Mawu ƒe Vi deblibo la ŋu wòlé nukpɔsusu nyui sia me ɖe asi le amegbetɔƒome wɔnuvɔ̃ la ŋu?\n7 Gbã la, Yesu medi nu geɖe fũ akpa na eɖokui kple tso ame bubuwo gbɔ o. Enyae be yemeva xexeame trɔ ge o. (Mateo 10:32-39) Eyata ekpɔa dzidzɔ ne dzinyuitɔ ɖeka gɔ̃ hã xɔ Fiaɖuƒegbedasia nyuie. Togbɔ be eƒe nusrɔ̃lawo ƒe agbenɔnɔ kple nuwɔna medea dzi ƒo ɣesiaɣi o hã la, Yesu nya be le woƒe dzi me la, wodi ŋutɔŋutɔ be yewoawɔ Mawu ƒe lɔlɔ̃nu, eye elɔ̃ wo le ema ta. (Luka 9:46; 22:24, 28-32, 60-62) Eɖe dzesi be le gbe si Yesu do ɖa na Fofoa si le dziƒo me la, eƒo nu tso afɔ nyui siwo eƒe nusrɔ̃lawo ɖe ŋu kpuie be: “Wolé wò nya la me ɖe asi.”—Yohanes 17:6.\n8. Be míayi edzi anɔ dzidzɔ kpɔm la, ƒo nu tso mɔ aɖewo, siwo dzi míate ŋu asrɔ̃ Yehowa kple Yesu le ŋu.\n8 Ðikeke manɔmee la, kpɔɖeŋu si Yehowa Mawu kple Kristo Yesu ɖo le go sia me ŋu bubu aɖe vi na mí katã. Ðe míate ŋu asrɔ̃ Yehowa pɛpɛpɛ, be míatsi dzi fũ akpa, ne nuwo meva yi abe alesi míenɔ mɔ kpɔm ene oa? Ðe míate ŋu azɔ Yesu ƒe afɔtoƒe pɛpɛpɛ ale be nukpɔsusu nyui nanɔ mía si le nɔnɔme si me míele fifia la ŋu, eye míawo hã míadi nu geɖe fũ akpa tso mía ɖokui kple ame bubuwo si oa? Mina míakpɔ alesi míate ŋu awɔ gɔmeɖose siawo dometɔ aɖewo ŋudɔ le mɔ ŋutɔŋutɔ aɖe, si me Kristotɔ veviedonulawo tsɔ ɖe le vevie, nu—si nye gbeadzisubɔsubɔdɔa mee ɖa.\nSubɔsubɔdɔa Ŋuti Nukpɔsusu Nyui Nenɔ Asiwò Ɣesiaɣi\n9. Aleke dzidzɔ yeye gbugbɔ ɖo Yeremya mee, eye aleke eƒe kpɔɖeŋua ate ŋu akpe ɖe mía ŋui?\n9 Yehowa di be dzi nadzɔ mí le yeƒe subɔsubɔdɔa me. Mele be míaƒe dzidzɔkpɔkpɔ nanɔ te ɖe nusiwo dona tso dɔa wɔwɔ me dzi o. (Luka 10:17, 20) Nyagblɔɖila Yeremya ɖe gbeƒã le anyigbamama matseku me ƒe geɖe. Esime eƒe susu nɔ ameawo ƒe nuwɔna manyomanyowo ŋu la, dzi megadzɔnɛ o. (Yeremya 20:8) Gake esi wòda susu ɖe nusi na gbedasia nyo dzi la, dzidzɔ yeye gaɖo eme. Yeremya gblɔ na Yehowa bena: “Esi wò nyawo ɖo gbɔnye la, memi wo, eye wò nyawo nye vivisese kple dzidzɔ na nye dzi, elabena wò ŋkɔe woyɔ ɖe ŋunye, Yehowa.” (Yeremya 15:16) Ẽ, dzi dzɔ Yeremya ɖe gbeƒãɖeɖe Mawu ƒe nya ƒe mɔnukpɔkpɔ si su esi la ŋu. Dzi ate ŋu adzɔ míawo hã nenema.\n10. Aleke míate ŋu ayi edzi anɔ dzidzɔ kpɔm le subɔsubɔdɔa me ne míaƒe anyigbamama mele ku tsem fifia o hã?\n10 Ne ame akpa gãtɔ gbe be yewomaɖo to nyanyuia o hã la, susu nyuitɔ kekeake si ta wòle be dzi nadzɔ mí ne míele gbeadzisubɔsubɔdɔa wɔm la le mía si. Ðo ŋku edzi be kakaɖedzi nɔ Yehowa si kɔte be ame aɖewo ase le wo ɖokui me be yewoasubɔ ye. Abe Yehowa ene la, mele be mɔkpɔkpɔ nabu ɖe mí gbeɖe o be mlɔeba la ame aɖewo ya teti ava kpɔ nya la adze sii ahaxɔ Fiaɖuƒegbedasia. Mele be míaŋlɔ be o be amewo ƒe nɔnɔmewo trɔna. Ne nya aɖewo siwo womele mɔ kpɔm na o dzɔ ɖe wo dzi alo woɖo xaxa me la, amesi naneke mehiã le agbe me kura o gɔ̃ hã ate tamebubu le gɔmesese si le agbe ŋu la ŋu vevie. Ànɔ afima ana kpekpeɖeŋu ne ame sia va ‘tsɔ ɖe le eƒe gbɔgbɔmenuhiahiã mea’? (Mateo 5:3) Ɣebubuɣi si nàyi wò anyigbamama me la, ame aɖe anɔ klalo aɖo to nyanyuia!\n11, 12. Nukae dzɔ le du aɖe me, eye nukae míate ŋu asrɔ̃ tso eme?\n11 Alesi míaƒe anyigbamama nɔ tsã hã ate ŋu atrɔ. Bu kpɔɖeŋu sia ŋu kpɔ. Le du sue aɖe me la, ƒomedodo kplikplikpli aɖe nɔ srɔ̃tɔ siwo metsi o ƒe ƒuƒoƒo aɖe kple wo viwo dome. Ne Yehowa Ðasefowo yi wo gbɔ la, nya ɖeka tɔgbe koe wogblɔna na wo le ʋɔtru ɖesiaɖe nu be, “Míedi miaƒe nyaa míase o!” Ne ame aɖe ɖe ɖetsɔleme fia ɖe Fiaɖuƒegbedasia me la, aƒelikaawo ɖea dzi le eƒo enumake be wòagalɔ̃ Ðasefoawo nava egbɔ azɔ o. Edze ƒã be gbeƒãɖeɖe le afima mele bɔbɔe kura o. Ke hã Ðasefoawo mena ta o; woyi gbeƒãɖeɖea dzi. Nukae do tso eme?\n12 Le ɣeyiɣi aɖe megbe la, ɖevi siwo nɔ du ma me dometɔ geɖe va tsi, ɖe srɔ̃, eye woa ŋutɔwo tso aƒe ɖe afima. Esi wova de dzesii be alesi yewonɔa agbee mehe dzidzɔ vavã aɖeke vɛ na yewo o la, ɖekakpui siawo dometɔ aɖewo te nyateƒea didi. Woke ɖe eŋu esi woxɔ nyanyui si ƒe gbeƒã Ðasefoawo ɖena na wo la nyuie. Aleae wòdzɔe be le ƒe geɖe megbe la, hame sue la te tsitsi. Kpɔ alesi wòanye dzidzɔ na Fiaɖuƒegbeƒãɖela siwo mena ta o lae ɖa! Neva eme be Fiaɖuƒegbedasi wɔnukua gbɔgblɔ na amewo kutrikukutɔe nana míawo hã míakpɔ dzidzɔ!\nHaxɔsetɔwo Akpe Ðe Ŋuwò\n13. Ameka ŋue míate ŋu atrɔ ɖo ne dzi ɖe le mía ƒo?\n13 Ne Nyaƒoɖeamenuwo le dzidzim ɖe edzi alo agbemenyawo wu tsɔtsɔ na wò la, afikae nàte ŋu atrɔ ɖo hena akɔfafa? Yehowa subɔla ɖeadzɔgbe miliɔn geɖe trɔna ɖe Yehowa ŋu gbã le gbedodoɖa me, emegbe wotena ɖe wo nɔviŋutsu kple nɔvinyɔnu Kristotɔwo ŋu. Esime Yesu nɔ anyigba dzi la, eya ŋutɔ hã de asixɔxɔ kpekpeɖeŋu si eƒe nusrɔ̃lawo na la ŋu. Le zã si do ŋgɔ na eƒe ku me la, eƒo nu tso wo ŋu be wonye amesiwo ‘do dzi nɔ anyi kpli ye le yeƒe tetekpɔwo me.’ (Luka 22:28) Ele eme be nusrɔ̃la mawo mede blibo o ya, gake woƒe nuteƒewɔwɔa nye akɔfafa na Mawu ƒe Vi la. Míawo hã míate ŋu axɔ ŋusẽdodo tso hati tadeagulawo gbɔ.\n14, 15. Nukae kpe ɖe srɔ̃tɔ aɖewo ŋu wonɔ te ɖe wo viŋutsu ƒe ku nu, eye nukae nèsrɔ̃ le woƒe nyadzɔɖeamedzia me?\n14 Srɔ̃tɔ Kristotɔ aɖewo siwo ŋkɔe nye Michel kple Diane kpɔ asixɔxɔ si le kpekpeɖeŋu si wo nɔviŋutsuwo kple nɔvinyɔnuwo ate ŋu ana la ŋu dze sii. Wodo wo viŋutsu Jonathan, si xɔ ƒe 20 eye wònye Kristotɔ si ŋu ŋusẽ le eye kakaɖedzi li ŋutɔ be egbɔna ame bibi aɖe nye ge la kpɔ hekpɔe be eƒe ahɔhɔ̃ te. Ðɔktawo dze agbagba ɖesiaɖe be yewoaxɔe ɖe agbe, gake ɖeko dɔa nɔ sesẽm ɖe edzi na Jonathan vaseɖe esime wòku le ɣetrɔ aɖe me. Michel kple Diane tɔtɔ ale gbegbe. Wode dzesii be Subɔsubɔkpekpe si nɔ fiẽ ma dzi la, nɔ enu wum xoxo. Gake le alesi wotɔtɔ ŋutɔe henɔ akɔfaname dim la, wobia hamemegã si nɔ wo ŋu la be wòanɔ yewo ŋu yewoayi Fiaɖuƒe Akpata la me. Ðeko wogblɔ Jonathan ƒe kunyaa na hamea teti koe nye ma wova ɖo. Le kpekpea megbe la, nɔviŋutsuwo kple nɔvinyɔnuwo ƒo xlã dzila siwo ƒe mo aɖatsi bla la, kpla asi kɔ na wo hegblɔ akɔfanyawo na wo. Diane gblɔ be: “Míetɔtɔ ŋutɔ esi míeva ɖo akpataa me, gake akɔfafa si míexɔ tso nɔviwo gbɔ la wu gbɔgblɔ—ɖeko míegbugbɔ ɖo mía ɖokui me bliboe! Togbɔ be womeɖe vevesesea ɖa na mí o hã la, wokpe ɖe mía ŋu míenɔ te ɖe nuteɖeamedzia nu!”—Romatɔwo 1:11, 12; Korintotɔwo I, 12:21-26.\n15 Dzɔgbevɔ̃edzɔɖeamedzi na Michel kple Diane te ɖe wo nɔviwo ŋu kplikplikpli. Ena woa ŋutɔwo hã va nɔ kplikplikpli kple wo nɔewo. Michel gblɔ be: “Mesrɔ̃ alesi malɔ̃ srɔ̃nye lɔlɔ̃ae ɖe edzi. Le ɣeyiɣi siwo me dzi ɖe le mía ƒo la, míeɖoa dze tso Biblia me nyateƒewo kple alesi Yehowa le míalém ɖe tee ŋu.” Diane gblɔ kpee be: “Fiaɖuƒemɔkpɔkpɔa va nye nu ŋutɔŋutɔ na mí fifia wu tsã.”\n16. Nukatae wòle be míado ŋgɔ ana mía nɔviwo nanya nu tso míaƒe hiahiãwo ŋu?\n16 Ẽ, mía nɔviŋutsu kple nɔvinyɔnu Kristotɔwo ate ŋu anye “akɔfafa” na mí le agbemekuxi sesẽwo me ahakpe ɖe mía ŋu be míayi edzi anɔ dzidzɔ kpɔm. (Kolosetɔwo 4:11) Nyateƒee wònye be womate ŋu anya nusi le míaƒe susuwo me o. Eyata ne míehiã kpekpeɖeŋu la, anyo be míana woanya. Emegbe míate ŋu aɖe ŋudzedzekpɔkpɔ nyuitɔ afia ɖe akɔfafa ɖesiaɖe si mía nɔviwo naa mí la ŋu, míabui be Yehowa gbɔe wotso na mí.—Lododowo 12:25; 17:17.\nLé Ŋku Ðe Wò Hamea Ŋu\n17. Kuxi kawoe vidada dzilaɖekɛ aɖe do goe, eye aleke míebua amesiwo le abe eyama enee?\n17 Zi alesi nèle ŋku lém ɖe haxɔsetɔwo ŋui la, zi nenemae nàsrɔ̃ alesi nàkpɔ ŋudzedze ɖe wo ŋui eye hadede kpli wo nado dzidzɔ na wò. Lé ŋku ɖe wò hamea ŋu. Nukae nèkpɔ? Ðe dzilaɖekɛ aɖe li si le dagbadagbam be yeahe ye viwo le nyateƒemɔa dzia? Èbu kpɔɖeŋu nyui siwo wòɖona ŋu nyuiea? Dze agbagba nàkpɔ kuxi siwo me wòtona le susume kpɔ. Vidada dzilaɖekɛ aɖe si ŋkɔe nye Jeanine yɔ kuxi siawo dometɔ aɖewo: akogotsitsi, ŋutsuwo ƒe ahiãdzenyawo gbɔgblɔ nam le dɔwɔƒe si nyemedi o, ganyawo ƒe teteɖeamedzi. Gake kplamatsedonu sesẽtɔ kekeake si wògblɔ la ku ɖe viawo ƒe seselelãme nuhiahiãwo gbɔ kpɔkpɔ ŋu, esi wònye ɖevia ɖesiaɖe kple etɔe ta. Jeanine gayɔ kuxi bubu: “Ate ŋu anye gbetɔame ŋutɔŋutɔ be nàgbe didi si nɔa anyi be nàwɔ viwòŋutsuvi ƒomea ƒe tae ɖe srɔ̃ŋutsu si megali o la teƒe. Vinyɔnuvi le asinye, eye mele bɔbɔe be maɖo ŋku edzi be menyo be matsɔ nye seselelãmekuxiwo anɔ agba dom nɛ o.” Abe dzilaɖekɛ Mawu-vɔ̃la akpe geɖewo ke ene la, Jeanine wɔa dɔ ɣeyiɣiawo katã hekpɔa eƒemetɔwo dzi. Esrɔ̃a Biblia kpli viawo, fiaa subɔsubɔdɔa wɔwɔ wo, eye wòkplɔa wo vaa hamea ƒe kpekpewo mee hã. (Efesotɔwo 6:4) Aleke gbegbe wòanye dzidzɔ na Yehowae nye si esi wòléa ŋku ɖe ƒome sia ƒe agbagbadzedze be yewoalé nuteƒewɔwɔ me ɖe asi la ŋu gbesiagbee! Ðe medzɔa dzi na mí be amesiawo tɔgbe le mía dome oa? Enyea dzidzɔ na mí godoo.\n18, 19. Ƒo nu tso alesi míate ŋu aɖe ŋudzedzekpɔkpɔ deto afia ɖe hamea me tɔwo ŋui la ŋu.\n18 Galé ŋku ɖe wò hamea ŋu ake. Ðewohĩ àkpɔ ahosi alo aho nuteƒewɔla, siwo ‘medoa kpo’ kpekpewo dede gbeɖe o. (Luka 2:37) Ðe wotsia akogo ɣeaɖewoɣia? Godoo. Wosusua woƒe kpeɖeŋutɔwo vevie! Gake wokua kutri le Yehowa ƒe subɔsubɔdɔa me hetsɔa ɖe le amewo me. Nɔnɔme nyui like si woɖena fiana la tua dzidzɔ si le hamea me ɖo! Kristotɔ aɖe si wɔ ɣeyiɣiawo katã ƒe subɔsubɔdɔa ƒe 30 kple edzivɔ sɔŋ gblɔ be: “Nusiwo doa dzidzɔ nam vevie dometɔ ɖekae nye nɔviŋutsu kple nɔvinyɔnu tsitsi siwo to dodokpɔ geɖewo me hekpɔtɔ le Yehowa subɔm nuteƒewɔwɔtɔe la kpɔkpɔ!” Ẽ, Kristotɔ tsitsi siwo le mía dome la nyea dzideƒo na sɔhɛawo ale gbegbe.\n19 Ke ame yeye siwo te hadede kple hamea nyitsɔ laa hã ɖe? Ðe míekpɔa dzidzɔ ne woɖe woƒe xɔse gblɔ le kpekpewo me oa? Bu ŋgɔyiyi si wowɔ tso esime wote Biblia sɔsrɔ̃ ŋu kpɔ. Woƒe nu ado dzidzɔ na Yehowa ŋutɔ. Ke míawo ya ɖe? Ðe míeɖea míaƒe ŋudzedzekpɔkpɔ gblɔna, hekafua wo ɖe woƒe agbagbadzedzewo taa?\n20. Nukatae míate ŋu agblɔe be hamea me tɔ ɖesiaɖe wɔa akpa vevi aɖe le hamea me?\n20 Srɔ̃tɔ, tre, alo dzilaɖekɛ ye nènyea? Tsyɔ̃evi, ahosi alo aho ye nènyea? Amesi le ha dem kple hamea ƒe geɖe alo amesi dze hadede kplii gɔme eteƒe medidi o ye nènyea? Kakaɖedzi nenɔ asiwò be wò nuteƒewɔwɔ ƒe kpɔɖeŋua dea dzi ƒo na mí katã. Eye ne èkpɔ gome le Fiaɖuƒeha dzidzi me, ne èɖo nya ŋu alo nèwɔ sukuvi ƒe dɔdasi le Teokrasi Subɔsubɔ Sukua me la, míaƒe dzidzɔkpɔkpɔ dzina ɖe edzi le akpa si nèwɔna ta. Vevietɔ la, enyea dzidzɔ na Yehowa ƒe dzi.\n21. Nukawo mee susu geɖe le be míawɔ, gake biabia kawoe fɔ ɖe te?\n21 Ẽ, le ɣeyiɣi sesẽ siawo gɔ̃ hã me la, míate ŋu anɔ dzidzɔ kpɔm le míaƒe Mawu, dzidzɔtɔ la subɔsubɔ me. Susu geɖe li siwo ta wòle be míawɔ ɖe Paulo ƒe dzideƒonamea dzi be: “Dzi nanɔ mia dzɔm, . . . eye lɔlɔ̃ kple ŋutifafa Mawu anɔ anyi kpli mi!” (Korintotɔwo II, 13:11) Ke ne míedze ŋgɔ dzɔdzɔmefɔku, yometiti, alo gakuxi sesẽ ya ɖe? Ðe wòanya wɔ be míayi edzi anɔ dzidzɔ kpɔm le nɔnɔme siawo gɔ̃ hã mea? Ƒo nya ta na ɖokuiwò esi nèle nyati si gbɔna la me dzrom.\n^ mm. 2 Kpɔ Insight on the Scriptures, si Yehowa Ðasefowo ta, Babla 2, axa 119.\n•Aleke woɖɔ dzidzɔe?\n•Aleke nɔnɔme nyui me léle ɖe asi ate ŋu akpe ɖe mía ŋu be míanɔ dzidzɔ kpɔm?\n•Nukae akpe ɖe mía ŋu nukpɔsusu nyui nanɔ mía si ɖe míaƒe hamea ƒe anyigbamama ŋu?\n•Mɔ kawo nue nèkpɔa ŋudzedze ɖe nɔviŋutsu kple nɔvinyɔnu siwo le wò hamea me ŋu le?\nMíaƒe anyigbamama me tɔwo ate ŋu atrɔ\nKuxi kawoe amesiwo le wò hamea me doa goe?\nƉoe Ɖe Amewo Ɖoe Ɖe Amewo Kpɔ Dzidzɔ Kple Dzidzɔ Mawu La\nw01 5/1 axa 8-13


Subɔ Yehowa, Mèganɔ Veve Sem Le Nu Siwo Dzɔ Va Yi Ta O | Nusɔsrɔ̃\n“Mele nu siwo le megbenye la ŋlɔm be, eye mele nu siwo le ŋgɔnye la minyam.”—FLP. 3:13.\nÐE SUSU VEVIAWO ÐE GO:\nNu kae kpe ɖe apostolo Paulo ŋu wòdzudzɔ dzimaɖitsitsi le vodada siwo wòwɔ va yi ŋu?\nNu ka tututue Biblia gblɔ be míawɔ be míaƒe susu nadze akɔ anyi?\nNu vevi kae ate ŋu akpe ɖe mía ŋu míasubɔ Mawu vevesesemanɔmee?\n1-3. (a) Aleke ame aɖewo sena le wo ɖokuiwo me le nu siwo wowɔ alo nu siwo womewɔ o ta? Aleke nu siwo míewɔ va yi la kpɔa ŋusẽ ɖe mía dzi? (b) Nu kae míate ŋu asrɔ̃ tso Paulo ƒe kpɔɖeŋua me?\nHAKPANYAŊLƆLA aɖe ŋlɔ bena: “Le nublanuinya siwo katã míegblɔ kple míaƒe aɖe alo ŋlɔ kple nuŋlɔti dome la, esiwo wɔa nublanui wue nye: ‘Anye ne alee wòanɔ nam hafi!’” Hakpanyaŋlɔlaa ŋkɔe nye J. G. Whittier, eye enɔ susu hem yi ale si míesea veve le nu siwo wòle be míawɔ, siwo míewɔ o, alo nu siwo mele be míawɔ hafi o, siwo míewɔ, ta la dzi; ne wòanye ɖe mɔnukpɔkpɔa agasu mía si ake la, míawɔ tiatia bubu. Mí katã míate ŋu aɖo ŋku nu geɖe siwo míadi be míawɔ bubui hafi la dzi. Gake ame aɖewo xaa nu madzudzɔmadzudzɔe, alo woléa blanui vevie, le nu siwo wowɔ alo nu siwo womewɔ o ta. Ðe nèsena le ɖokuiwò me nenema le nane si nèwɔ va yi ta?\n2 Ame aɖewo wɔ vodada gãwo alo nu vɔ̃ gãwo gɔ̃ hã. Ame aɖewo ya mewɔ nu gbegblẽ boo aɖeke o, gake wobiaa wo ɖokuiwo be ɖe yewowɔ tiatia nyuitɔwo le agbe me hã. Ame aɖewo te ŋu dzudzɔ nu siwo dzɔ va yi ŋu bubu. Ame bubuwo ya kpɔtɔ le veve sem le tiatia siwo wowɔ va yi la ta eye wogblɔna be, ‘Ne ɖe menya la, anye ne nyemewɔ nu sia hafi o!’ (Ps. 51:5) Aleke wò ya nèsena le ɖokuiwò me? Ðe nàdi be yeasubɔ Mawu vevesesemanɔmee—tso egbea dzi yina? Ðe ame aɖe si te ŋu wɔ esia ƒe kpɔɖeŋu aɖe le Biblia me si anye nufiame na mía? Ɛ̃, eyae nye apostolo Paulo.\n3 Paulo wɔ vodada gãwo kple tiatia siwo me nunya le la siaa. Ese veve vevie ɖe vodada siwo wòwɔ va yi la ta, gake esrɔ̃ ale si wòasubɔ Mawu nuteƒewɔwɔtɔe hã. Mina míakpɔ nu si míate ŋu asrɔ̃ tso eƒe kpɔɖeŋua me ɖa.\nNU SIWO PAULO WƆ VA YI\n4. Nu kae apostolo Paulo wɔ si va vee emegbe?\n4 Esime Paulo nye ɖekakpui Farisitɔ la, ewɔ nu geɖe siwo va vee emegbe. Le kpɔɖeŋu me, eti Kristo ƒe nusrɔ̃lawo yome vɔ̃ɖitɔe. Biblia ƒe nuŋlɔɖia gblɔ be esi wowu Stefano le eƒe xɔse ta megbe teti la, “Saul [si wova yɔ emegbe be Paulo la] . . . te ŋkutɔtɔ hame la vevie. Egena ɖe aƒewo me ɖekaɖeka, eye wòhea ŋutsuwo kple nyɔnuwo siaa doa goe, eye wòdea wo gaxɔ me.” (Dɔw. 8:3) Agbalẽnyala Albert Barnes gblɔ be Helagbe me nya si gɔme woɖe be ‘ŋkutɔtɔ ame’ la nye “nyagbɔgblɔ aɖe si nu sẽ, si fia be [Saul] tsɔ ŋuʋaʋã kple dziku helĩhelĩ ti [Kristotɔwo] yome.” Eya ta Barnes gblɔ be, “Saul dze sɔlemehaa dzi anyratɔe abe lã wɔadã aɖe ene.” Esi Saul nye Yudatɔ dovevienu aɖe ta la, exɔe se be Mawu di tso ye si be yeabu mo na Kristotɔnyenye keŋkeŋ. Eya ta eti Kristotɔwo yome tagbɔsesẽtɔe ‘helé ŋɔdzidodo kple amewuwu ƒe gbɔgbɔtsixe ɖe ƒo ɖe ŋutsuwo kple nyɔnuwo siaa ŋu,’ eye wònɔ agbagba dzem be yeatsrɔ̃ wo ɖa.—Dɔw. 9:1, 2; 22:4. *\n5. Ðe ale si wòdzɔe be Saul dzudzɔ Yesu yomedzelawo yome titi heva te gbeƒãɖeɖe tso Kristo ŋu la me.\n5 Saul ɖoe be yeayi Damasko aɖaɖe Yesu ƒe nusrɔ̃lawo do goe le woƒe aƒewo me eye yeahe wo ayi Yerusalem ne Sanhedrin la natu nu kpli wo. Gake edo kpo nu, elabena Kristo hamea ƒe Ta ŋue wòtsi tsitre ɖo. (Ef. 5:23) Esime Saul yina Damasko la, Yesu kpe kplii le mɔa dzi, eye keklẽ wɔnuku aɖe na Saul ƒe ŋku tsi. Eyome Yesu ɖo Saul ɖe Damasko be wòalala le afi ma yeana mɔfiame bubuwoe emegbe. Míenya ale si nuwo va yii le esia megbe.—Dɔw. 9:3-22.\n6, 7. Nu kae ɖee fia be Paulo meŋlɔ nu gbegblẽ siwo wòwɔ va yi la be o?\n6 Esi Paulo nya kpɔe dze sii be yeɖe afɔ gbegblẽ ko la, edzudzɔ Kristo ƒe nusrɔ̃lawo yome titi enumake, eye wòte gbeƒãɖeɖe tso Kristo la ŋu dzonɔamemetɔe. Togbɔ be Paulo wɔ tɔtrɔ sia gbegbe hã la, meŋlɔ afɔ gbegblẽ si wòɖe la be o. Eŋlɔ tso eɖokui ŋu be: “Nyateƒee, miese nu tso agbe si menɔ tsã le Yudatɔwo ƒe subɔsubɔ me la ŋu, be menɔ Mawu ƒe hame la yome tim wògbɔ eme, henɔ edome gblẽm.” (Gal. 1:13) Esia megbe la, egaƒo nu tso nu siwo wòwɔ va yi ŋu le lɛta siwo wòŋlɔ na Korintotɔwo, Filipitɔwo kple Timoteo la hã me. (Mixlẽ 1 Korintotɔwo 15:9; Flp. 3:6; 1 Tim. 1:13) Menye ɖe Paulo ŋlɔ nya siawo le eɖokui ŋu be yeatsɔ aƒo adegbe o, nenema kee medze agbagba be yeawɔ nu abe ɖe nu mawo medzɔ kura o ene o. Enya nyuie be yewɔ vodada gãwo.—Dɔw. 26:9-11.\n7 Biblia ŋuti nunyala Frederic W. Farrar he susu yi akpa si Saul wɔ “le yometiti dziŋɔ la me” dzi. Farrar gblɔ kpee be ne míebu nu dziŋɔ siwo gbegbe yi edzi le Paulo ƒe agbemeŋutinya wɔnublanui ma me ŋu nyuie ko hafi “míate ŋu ase veve si gbegbe anɔ akɔ dzi nɛ kple ale si gbegbe eƒe futɔwo aɖu fewu le eŋui la gɔme.” Esi Paulo nɔ hameawo srãm kpɔ la, anɔ eme be ɣeaɖewoɣi la, nɔvi aɖewo siwo anye zi gbãtɔe nye ema wokpɔe la ate ɖe eŋu abiae be, ‘Ke wò boŋue nye Paulo, ame si ti mía yomea?’—Dɔw. 9:21.\n8. Aleke Paulo se le eɖokui me esi Yehowa kple Yesu wokpɔ nublanui nɛ heɖe lɔlɔ̃ fiae, eye nu kae míesrɔ̃ tso eƒe kpɔɖeŋua me?\n8 Gake Paulo nyae be Mawu ƒe amenuveve koe na yete ŋu wɔ yeƒe subɔsubɔdɔa. Eyɔ Mawu ƒe nɔnɔme nyui si nye nublanuikpɔkpɔ zi 90 sɔŋ le eƒe lɛta 14-awo me—esia gbɔ Biblia ŋlɔla bubu ɖe sia ɖe tɔ ta. (Mixlẽ 1 Korintotɔwo 15:10.) Paulo kpɔ ŋudzedze ɖe Mawu ƒe nublanuikpɔkpɔ ŋu ale gbegbe, eye edi be yeawɔ nu sia nu si yeate ŋui be nublanui si Mawu kpɔ na ye la nagazu dzodzro o. Eya ta ‘edze agbagba geɖe wu’ apostolo bubuawo katã. Nu kae míesrɔ̃ tso eƒe kpɔɖeŋua me? Eyae nye be, ne míexɔ Yesu ƒe vɔsaa dzi se, míeʋu míaƒe nu vɔ̃wo me, eye míedzudzɔ nu vɔ̃ wɔwɔ la, Yehowa atsɔ míaƒe nu vɔ̃wo ake mí, ne wonye nu vɔ̃ gãwo gɔ̃ hã. Eya ta ne èsusu be yeƒe nu vɔ̃wo lolo ale gbegbe be womate ŋu atsɔ wo ake ye o la, anyo be nàɖo ŋku Paulo ƒe kpɔɖeŋua dzi. (Mixlẽ 1 Timoteo 1:15, 16.) Togbɔ be Paulo nye Kristo yome tila tagbɔsesẽtɔ tsã hã la, ete ŋu ŋlɔ nya sia be: ‘Mawu ƒe Vi la lɔ̃m, eye wòtsɔ eɖokui na ɖe tanye.’ (Gal. 2:20; Dɔw. 9:5) Ɛ̃, Paulo kpɔe dze sii be, togbɔ be yeɖe afɔ gbegblẽwo va yi hã la, ele be yeawɔ yeƒe ŋutete katã le Mawu subɔsubɔdɔa me, ale be yeagava nɔ tse geɖe wu ɖum le naneke ta o. Ðe wòhiã be wò hã nàsrɔ̃ eƒe kpɔɖeŋua?\nPaulo srɔ̃ ale si wòasubɔ vevesesemanɔmee\nÐE NÈÐE AFƆ AÐEWO VA YI SIWO LE VEWÒM FIFIA?\n9, 10. (a) Nu ka tae Yehowa subɔla aɖewo sea veve le nu siwo dzɔ va yi ta? (b) Nu ka tae dzimaɖitsitsi atraɖii le vodada siwo míewɔ va yi ŋu menyo o?\n9 Ðe nèwɔ nanewo va yi siwo le vewòm fifia? Ðe nègblẽ wò ŋusẽ kple ɣeyiɣi ɖe nu siwo mele vevie o la ŋu va yia? Ðe nèɖe afɔ aɖe si gblẽ nu le ame aɖewo ŋua? Alo ɖewohĩ èle nu xam le nane si nèwɔ va yi ta. Gake biabia lae nye, nu kae nàte ŋu awɔ tso eŋu?\n10 Ame aɖewo tsia dzimaɖi ɣeawokatãɣi! Wodoa wo ɖokuiwo nublanuitɔe eye woxaa nu enuenu le woƒe vodadawo ta. Ne èle dzimaɖi tsim la, ɖe wòana nàkpɔ kuxiawo gbɔa? Ao, màte ŋu akpɔ ɖeka hɔ̃ hã gbɔ o! Tsɔe be èbɔbɔ nɔ anyi ɖe akro aɖe si le ke me la me eye nètsɔ atablu la le kea hem kple ŋusẽ be akroa naɖe zɔ. Ne èdze agbagba aleke gbegbe hã la, màde afi aɖeke o! Eya ta mele be nànɔ dzimaɖi tsim o, ke boŋ ele be nàwɔ nu siwo katã nàte ŋui be nàkpɔ kuxia gbɔ. Àte ŋu aɖe kuku na ame si dzi nèdze agɔa le la, eye nàdze agbagba awɔ ŋutifafa kplii. De ŋugble le nu si na nèɖe afɔ gbegblẽ ma ŋu ale be màgawɔ vodada ma ake o. Gake ɣeaɖewoɣi la, ɖeko wòahiã be nàdo dzi atsɔ wò vodadawo me tsonuwo. Dzimaɖitsitsi le vodada siwo nèwɔ va yi ŋu mate ŋu akpe ɖe ŋuwò o. Le nyateƒe me la, ate ŋu ana wòasesẽ na wò be nàwɔ wò ŋutete katã le Mawu subɔsubɔdɔa me.\n11. (a) Nu kae míawɔ be Yehowa nave mía nu ahakpɔ nublanui na mí? (b) Nu kae Biblia gblɔ be ele be míawɔ hafi míaƒe susu nadze akɔ anyi le nu vɔ̃ siwo míewɔ va yi ŋu?\n11 Ame aɖewo ɖea mɔ vodada siwo wowɔ va yi la tena ɖe wo dzi ale gbegbe be wosena le wo ɖokuiwo me be yewomedze na Mawu ƒe nublanuikpɔkpɔ o. Woate ŋu ase le wo ɖokuiwo me be yewoƒe vodadawo lolo akpa alo yewowɔa vodada edziedzi ale gbegbe be Mawu mate ŋu akpɔ nublanui na yewo o. Gake nyateƒeae nye be, nu ka kee woɖawɔ va yii o, woate ŋu atrɔ dzi me, atrɔ woƒe agbenɔnɔ ahabia Mawu ƒe tsɔtsɔke. (Dɔw. 3:19) Yehowa ƒe nublanuikpɔkpɔ kple amenuveve ate ŋu aɖe vi na wo, abe ale si ko woɖe vi na ame bubu geɖewo ene. Ne wobɔbɔ wo ɖokuiwo, eye wotrɔ dzi me tso woƒe nu vɔ̃wo me anukwaretɔe la, Yehowa atsɔ wo ake wo dɔmenyotɔe. Le kpɔɖeŋu me, Mawu tsɔ Hiob ƒe vodadawo kee esi wòse veve ɖe wo ta vevie. (Hiob 42:6) Biblia gblɔ nu si tututu wòle be míawɔ be míaƒe dzitsinya nadzudzɔ fɔbubu mí eye míaƒe susu nadze akɔ anyi la na mí be: “Ame si tsɔ nu tsyɔ eƒe vodada dzi la, madze edzi nɛ o; ke ame si ʋu eme, eye wòdzudzɔe la, woave enu.” (Lod. 28:13; Yak. 5:14-16) Esia ta míate ŋu aʋu míaƒe nu vɔ̃wo me na Mawu, míado gbe ɖa abia eƒe tsɔtsɔke, eye míaɖɔ nu gbegblẽ si míewɔ la ɖo. (2 Kor. 7:10, 11) Ne míewɔ nu siawo ko hafi Yehowa, Ame si ‘tsɔ kena geɖe’ la, akpɔ nublanui na mí.—Yes. 55:7.\n12. (a) Aleke míate ŋu asrɔ̃ David ƒe kpɔɖeŋua ne míaƒe dzitsinya bua fɔ mí? (b) Gɔmesese ka nue nu ve Yehowa le, eye aleke esia nyanya ɖea vi na mí? (Kpɔ aɖakaa.)\n12 Ŋusẽ le gbedodoɖa ŋu; Mawu toa edzi kpena ɖe mía ŋu. David ɖe eƒe seselelãme ememetɔwo gblɔ le gbe aɖe si wòdo ɖa, si woŋlɔ ɖe Psalmowo me, la me. (Mixlẽ Psalmo 32:1-5.) Hafi David naʋu eƒe nu vɔ̃a me na Mawu la, dzitsinya ƒe fɔbuame na wòxaxa le eɖokui me. Etsi dzimaɖi, edze dɔ, eye nu te ɖe edzi. Esi David ʋu eƒe nu vɔ̃ me na Mawu ko la, Mawu tsɔe kee eye eƒe dzi dze eme. Yehowa ɖo David ƒe gbedodoɖaa ŋu nɛ eye wòdo ŋusẽe wòdzudzɔ nuxaxa eye wòwɔ nu si le dzɔdzɔe. Nenema kee wò hã, ne èdo gbe ɖa anukwaretɔe tso dzi blibo me la, ka ɖe edzi be Yehowa lé to ɖe wò kokoƒoƒoa ŋu nyuie. Ne nu vɔ̃ siwo nèwɔ va yi la naa nu tena ɖe dziwò la, ke ɖɔ nu gbegblẽa ɖo ale si nàte ŋui. Ne èwɔe alea la, ekema ka ɖe edzi be Yehowa tsɔ wò nu vɔ̃wo ke wò.—Ps. 86:5.\n13, 14. (a) Nu kae wòle be wòanye nu vevitɔ na mí fifia? (b) Nyabiase kawoe ate ŋu aʋã mí míadzro nu si wɔm míele le agbe me fifia la me?\n13 Wogblɔna be ne mènya afi si nètso o la, ele be nànya afi si nèɖo tae. Ema wɔnɛ be taɖodzinu nɔa ame ƒe agbe ŋu. Eya ta le esi míanɔ dzimaɖi tsim le nu siwo dzɔ va yi ŋu teƒe la, ele be míabu fifi ɣeyiɣi kple etsɔ si gbɔna ŋu. Bia ɖokuiwò be, ‘Ðe tiatia siwo wɔm mele fifia la ava vem le ƒe siwo gbɔna mea? Ɣemaɣi la, ɖe magblɔ be, ne ɖe menyaa, anye ne mewɔ tiatia bubua? Ðe mele Mawu subɔm nuteƒewɔwɔtɔe fifia ale be nyemava nɔ tse ɖum le naneke ŋuti le etsɔme oa?’\n14 Ne xaxa gã la dze egɔme la, míedi be míava nɔ nu xam le mía ɖokui me ahanɔ biabiam be: ‘Ðe wòanye be mate ŋu awɔ geɖe wu le Mawu subɔsubɔ me hafia? Nu ka tae nyemewɔ mɔɖeɖedɔa o? Nu kae xe mɔ nam nyemewɔ ŋgɔyiyi zu subɔsubɔdɔwɔla o? Ðe medze agbagba ŋutɔŋutɔ be mado amenyenye yeyea? Ame si ƒomevi Yehowa adi be wòanɔ xexe yeyea me ye menyea?’ Le esi míatsi dzimaɖi le nyabiase vevi siawo ŋu bubu ŋu ko teƒe la, míedi be míazã wo atsɔ adzro mía ɖokui me kpɔ eye míakpɔ egbɔ be míele míaƒe ŋutete katã wɔm le Yehowa subɔsubɔ me. Wɔ tiatia nyuiwo fifia be nàgava nɔ veve sem le etsɔme o.—2 Tim. 2:15.\nMÈGASE VEVE LE SUBƆSUBƆDƆ SI NÈWƆ NA MAWU LA TA GBEÐE O\n15, 16. (a) Nu kawoe ame geɖe tsɔ sa vɔe hetsɔ Mawu subɔsubɔdɔa ɖo nɔƒe gbãtɔ le woƒe agbe me? (b) Nu ka tae mele be vɔsa siwo míewɔ le Fiaɖuƒea ƒe nuwo tsɔtsɔ ɖo nɔƒe gbãtɔ me nave mí o?\n15 Ke ame siwo tsɔ wo ɖokuiwo na faa hesubɔ Yehowa le ɣeyiɣiawo katã ƒe subɔsubɔdɔa me ya ɖe? Ðewohĩ èɖe asi le agbemedɔ nyui aɖe si me ga geɖe le la ŋu be yeanɔ agbe tsɛ ale be yeakpɔ ɣeyiɣi geɖe wu na Fiaɖuƒea ƒe nuwo yome titi. Alo ɖewohĩ ètiae be yemaɖe srɔ̃ o alo ne srɔ̃tɔe nènye la, ètiae be yemadzi vi o ale be nàte ŋu atsɔ ɖokuiwò aɖo anyi be nàwɔ ɣeyiɣiawo katã ƒe subɔsubɔdɔ ƒe akpa aɖe si anye ne màte ŋu awɔ o ne srɔ̃ alo vi le asiwò, abe Betel subɔsubɔdɔa, dukɔwo dome xɔtutudɔ, nutome sue alo nutome gã dzikpɔkpɔdɔ, alo dutanyanyuigbɔgblɔdɔa ene. Fifia si nèva tsi la, ɖe wòle be wòave wò be nèwɔ tiatia mawoa? Ðe wòle be nàse le ɖokuiwò me be ɖokuitsɔtsɔsavɔ ƒe dɔ siwo nèwɔ la mele vevie o alo be wonye ɣeyiɣi gbegblẽa? Gbeɖe!\n16 Lɔlɔ̃ deto si nɔ asiwò na Yehowa kple didi vevi si nɔ mewò be nàkpe ɖe ame siwo di be yewoasubɔe ŋu ye ʋã wò nèwɔ tiatia mawo. Mehiã be nàsusui be ne ɖe yewɔ tiatia bubu la, nuwo ade ye dzi wu hafi o. Nyanya be nu si nèwɔ lae nye nu nyuitɔ si wòle be nàwɔ la ana nàkpɔ dzidzeme blibo. Àte ŋu akpɔ dzidzɔ be yewɔ yeƒe ŋutete katã le Yehowa subɔsubɔ me. Yehowa maŋlɔ ɖokuitsɔtsɔsavɔ ƒe agbe si nènɔ la be o. Le agbe vavã si gbɔna me la, atsɔ yayra geɖe aɖo eteƒe na wò wòaƒo nu si ate ŋu ava susu me na wò ta sãsãsã!—Ps. 145:16; 1 Tim. 6:19.\nALE SI NÀSUBƆ VEVESESEMANƆMEE\n17, 18. (a) Nu vevi kae kpe ɖe Paulo ŋu wòsubɔ vevesesemanɔmee? (b) Nu kae nèɖo kplikpaa be yeawɔ ku ɖe nu siwo dzɔ va yi, nu si wɔm nèle fifia, kple etsɔ si gbɔna ŋu le Yehowa subɔsubɔ me?\n17 Nu vevi kae Paulo srɔ̃ si kpe ɖe eŋu wòsubɔ Mawu vevesesemanɔmee? Abe ale si J. B. Phillips Biblia gɔmeɖeɖea ɖe emee ene la, Paulo ŋlɔ bena: “Meɖe asi le nu siwo dzɔ va yi ŋu eye medo asi ɖa be malé nu ɖe sia ɖe si le ŋgɔnye la heɖo ta taɖodzinu la gbɔ.” (Mixlẽ Filipitɔwo 3:13, 14.) Paulo metsɔ susu da ɖe nu gbegblẽ siwo wòwɔ va yi esime wònɔ Yuda subɔsubɔ me la dzi o. Ke boŋ ezã eƒe ŋusẽ katã le subɔsubɔdɔa me be yeanye nuteƒewɔla, ale be yeƒe asi nasu agbe mavɔ fetu la dzi le etsɔme.\n18 Ðe mí katã míate ŋu asrɔ̃ nu tso nya si Paulo gblɔ la mea? Le esi míanɔ nu siwo dzɔ va yi, siwo ŋu míate ŋu awɔ naneke le o, ŋu bum madzudzɔmadzudzɔe teƒe la, ele be míakpɔ ŋgɔgbe aminya nu siwo le mía ŋgɔ boŋ. Enye nyateƒe be míate ŋu aŋlɔ vodada siwo míewɔ va yi la be o, gake mele be míanɔ fu wɔm mía ɖokui atraɖii le wo ta o. Míate ŋu aʋli vevie aɖe míaƒe susu ɖa le nu siwo dzɔ va yi la dzi, míasubɔ Mawu kple míaƒe ŋutete katã fifia, eye míanɔ mɔ kpɔm na etsɔme wɔnuku si gbɔna!\n^ mm. 4 Esi woyɔ nyɔnuwo enuenu ɖe ame siwo yome Saul ti dome la, efia be wowɔ akpa gã aɖe le Kristotɔwo ƒe dzixɔsea kaka me le ƒe alafa gbãtɔ me, abe ale si wole ewɔm egbea ene.—Ps. 68:12.\nGƆMESESE KA NUE NU VE YEHOWA LE?\nBiblia gblɔ enuenu be nu ‘ve’ Yehowa. (Yona 3:10; 1 Mose 6:6, 7; 1 Sam. 15:11) Esi Mawu ƒe nuwɔwɔwo de blibo ta la, ne nane vee la, mefia be ɖe wòwɔ vodada tae o. (4 Mose 23:19; 5 Mose 32:4) Ke boŋ le Hebrigbe me la, ne wogblɔ be nane ve ame aɖe la, ate ŋu afia be amea trɔ eƒe susu alo nu si wòɖo be yeawɔ. Le kpɔɖeŋu me, esi Yehowa sea nu gɔme na ame, etrɔna ɖe nɔnɔmea ŋu, eye wòkpɔa nublanui na ame ta la, elɔ̃na faa be yeatrɔ nu si yeɖo be yeawɔ nu vɔ̃ wɔlawo, ne wotrɔ dzi me hewɔ tɔtrɔ.—Yer. 18:7-10.


1 Korintotɔwo 11 | Biblia Le Internet Dzi | Xexe Yeye Gɔmeɖeɖe\n“Mizu srɔ̃nyelawo” (1)\nTanyenye kple nutsyɔtsyɔ ta (2-16)\nAƒetɔ ƒe Fiẽnuɖuɖu la ɖuɖu (17-34)\n11 Mizu srɔ̃nyelawo, abe ale si nye hã menye Kristo srɔ̃la ene.+ 2 Mele mia kafum, elabena mieɖoa ŋku dzinye le nuwo katã me, eye mielé ɖoɖoawo me ɖe asi goŋgoŋ abe ale si metsɔ wo de mia sii ene. 3 Ke medi be mianyae be ŋutsu sia ŋutsu ƒe tae nye Kristo;+ nyɔnu hã ƒe tae nye ŋutsu;+ eye Kristo hã ƒe tae nye Mawu.+ 4 Ŋutsu sia ŋutsu si tsyɔa nu ta hafi doa gbe ɖa alo gblɔa nya ɖi la, doa ŋukpe eƒe ta; 5 ke nyɔnu sia nyɔnu si metsyɔa nu ta hafi doa gbe ɖa alo gblɔa nya ɖi o la,+ doa ŋukpe eƒe ta, elabena ele ko abe nyɔnu si wolũ ta na ene. 6 Elabena ne nyɔnu aɖe metsyɔa nu ta o la, ekema nekpa ɖa boŋ; ke ne enye ŋukpe na nyɔnu aɖe be wòakpa ɖa alo alũ ta la, ekema netsyɔ nu ta. 7 Ke medze be ŋutsu natsyɔ nu ta o, elabena Mawu ƒe nɔnɔme+ kple ŋutikɔkɔe wònye, ke nyɔnue nye ŋutsu ƒe ŋutikɔkɔe. 8 Elabena ŋutsu metso nyɔnu me o, nyɔnu boŋ ye tso ŋutsu me.+ 9 Eye womewɔ ŋutsu le nyɔnu ta hã o, nyɔnu boŋ ye wowɔ le ŋutsu ta.+ 10 Esia tae wòle be ŋusẽ ƒe dzesi nanɔ ta na nyɔnu, le mawudɔlawo ta.+ 11 Hekpe ɖe eŋu la, le Aƒetɔ la me la, nyɔnu meli ŋutsu manɔmee o, eye ŋutsu hã meli nyɔnu manɔmee o. 12 Elabena ale si ko nyɔnu tso ŋutsu me la,+ nenema kee ŋutsu hã to nyɔnu dzi va; ke nuwo katã tso Mawu me.+ 13 Miawo ŋutɔwo mibu eŋu kpɔ: Ðe wòsɔ be nyɔnu nado gbe ɖa na Mawu ne metsyɔ nu ta oa? 14 Ðe miekpɔe be le dzɔdzɔme nu la, ne ɖa legbe le ta na ŋutsu la, enye ŋukpe nɛ, 15 ke ne ɖa legbe le ta na nyɔnu la, enye atsyɔ̃ nɛ oa? Elabena wotsɔ ɖa nɛ ɖe tatsyɔnu teƒe. 16 Gake ne ame aɖe le nya hem be ɖoɖo bubu aɖe li le nya sia ŋu la, bubu aɖeke mele mía si o, eye ɖeke mele Mawu ƒe hameawo hã si o. 17 Ke le mɔfiame siwo gbɔna ŋu la, nyemele mia kafum o, elabena ne miekpe ta la, nuwo menyona ɖe edzi o, ɖe wogblẽna ɖe edzi boŋ. 18 Elabena gbã la, mese be ne mieva kpe ta le hamea me la, mamawo nɔa mia dome; eye mexɔ edzi se le go aɖe me. 19 Elabena kɔmamawo anɔ mia dome godoo,+ ale be ame siwo ŋu wokpɔ ŋudzedze ɖo la nadze ƒãa le mia dome. 20 Eya ta ne mieva kpe ta la, menye Aƒetɔ ƒe Fiẽnuɖuɖu lae mieɖuna o.+ 21 Elabena ne eɖo edzi be miaɖui la, mia dometɔ ɖe sia ɖe ɖua eya ŋutɔ ƒe fiẽnuɖuɖu doa ŋgɔ, ale be dɔ nɔa ame aɖewo wum, evɔ ame bubuwo ya mua aha. 22 Ðe aƒewo mele mia si be miaɖu nu ahano nu le wo me oa? Alo ɖe miedoa vlo Mawu ƒe hame la, eye miedoa ŋukpe ame siwo si naneke mele o laa? Nya kae magblɔ na mi? Makafu mia? Nyemele mia kafum le nu sia me o. 23 Elabena nu si mexɔ tso Aƒetɔ la gbɔ lae metsɔ de asi na mi, be le zã+ si me woade Aƒetɔ Yesu asi la, etsɔ abolo, 24 eye esi wòda akpe ɖe eta vɔ la, eŋe eme gblɔ be: “Esia le tsitre ɖi na nye ŋutilã+ si wotsɔ na ɖe mia ta. Minɔ esia wɔm hena ŋkuɖoɖo dzinye.”+ 25 Nenema kee wòtsɔ kplu+ la hã le fiẽnuɖuɖu la megbe gblɔ be: “Kplu sia le tsitre ɖi na nubabla yeye+ si wowɔ to nye ʋu dzi la.+ Minɔ esia wɔm, ɣesiaɣi si mianoe, hena ŋkuɖoɖo dzinye.”+ 26 Elabena ɣesiaɣi si mieɖua abolo sia henoa nu le kplu sia nu la, miele gbeƒã ɖem Aƒetɔ la ƒe ku va se ɖe esime wòava. 27 Eya ta ame sia ame si ɖua abolo la, alo noa nu le Aƒetɔ la ƒe kplu la nu madzemadzee la, aɖi fɔ le Aƒetɔ la ƒe ŋutilã kple eƒe ʋu ŋu. 28 Ele be ame nadzro eɖokui me kpɔ nyuie gbã be yedze hã,+ ema ko hafi wòaɖu abolo la ƒe ɖe ahano nu le kplu la nu. 29 Elabena ame si medzro nu si ŋutilã la fia me kpɔ nyuie hafi ɖunɛ alo nonɛ o la, eɖua ʋɔnudɔdrɔ̃ henoa ʋɔnudɔdrɔ̃ na eɖokui. 30 Esia tae mia dometɔ geɖewo gbɔdzɔ, eye wodze dɔ, eye geɖewo hã le alɔ̃ dɔm le ku me.*+ 31 Ke ne míedzro mía ɖokui me kpɔ nyuie la, womadrɔ̃ ʋɔnu mí o. 32 Gake ne wodrɔ̃ ʋɔnu mí la, Yehowae* le mía ɖɔm ɖo,+ ale be woagabu fɔ mí kpe ɖe xexea ŋu o.+ 33 Eya ta nɔvinyewo, ne mieva kpe ta be yewoaɖui la, milala mia nɔewo. 34 Ne dɔ le ame aɖe wum la, neɖu nu le aƒe me, ale be ne mieva kpe ta la, woagadrɔ̃ ʋɔnu mi o.+ Ke ne meva ɖo mia gbɔ hã la, makpɔ nya susɔeawo gbɔ.\n^ Edze ƒãa be kuku le gbɔgbɔ me ye wowɔnɛ.


Elisa Kpɔ Mawudɔla Gbogbo Aɖewo | Biblia Me Nusɔsrɔ̃ Na Ðeviwo\nSiria-fia Ben-Hadad hoa aʋa ɖe Israel-viwo ŋu edziedzi. Gake nyagblɔɖila Elisa gblɔnɛ na Israel-fia la, si wɔnɛ be metea ŋu va dzea wo dzi o. Eya ta Ben-Hadad ɖoe be yealé Elisa sesẽe adzoe. Ese be Elisa le Dotan dua me, eya ta edɔ Siria-ʋakɔa be woalée vɛ.\nSiria-ʋakɔa va Dotan le zã me. Esi ŋu ke la, Elisa ƒe subɔvi la do go eye wòkpɔ be aʋakɔ gã aɖe ƒo xlã dua. Vɔvɔ̃ ɖoe eye wòdo ɣli gblɔ be: ‘Aléle, Elisa nu kae míawɔ?’ Elisa gblɔ nɛ be: ‘Ame siwo le mía dzi la sɔ gbɔ wu ame siwo le wo dzi.’ Enumake, Yehowa na Elisa ƒe subɔvi la kpɔ be sɔwo kple dzotasiaɖamwo yɔ to siwo katã ƒo xlã wo la dzi taŋtaŋ.\nEsi Siria-ʋakɔa dze agbagba be yewoalé Elisa la, edo gbe ɖa be: ‘Yehowa, meɖe kuku na woƒe ŋkuwo nagbã.’ Ewɔ nublanui be asrafoawo nɔ nu kpɔm gake womeganya afi si tututu wole o. Elisa gblɔ na wo be: ‘Menye du lae nye esia o. Mikplɔm ɖo ne makplɔ mi yi ame si dim miele la gbɔ.’ Wodze Elisa yome yi keke Samaria, afi si Israel-fia la le.\nEsi Siriatɔwo va nya afi si wole la, etsi megbe akpa. Israel-fia la bia Elisa be: ‘Mawu woa?’ Ðe Elisa kpɔe be mɔnukpɔkpɔe wònye na ye be yeaɖo eteƒe na ame siwo di be yewoatu nu kpli ye la? Kpao. Elisa gblɔ be: ‘Mègawu wo o. Na nuɖuɖu wo eye nàna woatrɔ adzo.’ Eya ta fia la ɖo kplɔ̃ gã aɖe na wo eye emegbe edo mɔ wo.\n“Kakaɖedzi sia le mía si le eya amea me be, nu sia nu si míabia wòawɔ ɖeka kple eƒe lɔlɔ̃nu la, aɖo to mí.”—1 Yohanes 5:14\nNyabiasewo: Aleke Yehowa kpɔ Elisa kple eƒe subɔvi tae? Ðe nèkpɔe be Yehowa ate ŋu akpɔ ye hã ye ta?\n2 Fiawo 6:8-24\nElisa Kpɔ Dzotasiaɖamwo—Wò Hã Èle Wo Kpɔma?\nXɔse sẽŋu nɔ Elisa si eye wòka ɖe Yehowa dzi bliboe. Nu kae míate ŋu asrɔ̃ tso eƒe kpɔɖeŋua me?


ANƆ ƒe 800 aɖewoe nye esi va yi si ame siwo nye Maoritɔwo zɔ mɔ kilometa akpe geɖe to atsiaƒu dzi va tsi New Zealand. Le afi sia la, wokpɔe be nutoa me to vovo kura na Polynesia ƒe ƒukpo si dzi yewoʋu tso la. Towo kple to siwo dzi tsikpewo tsana tso le teƒe sia, eye tawo kple sno hã le teƒea. Anɔ ƒe alafa atɔ̃ aɖewo megbe la, ame bubu aɖewo hã ʋu tso keke Europa ke va tsi afi ma. New Zealand tɔ geɖe wɔa nu abe Anglo-Saxon kple Polynesiatɔwo ene. Dua me tɔ blaasieke le alafa me le dugãwo me. Wellington si nye woƒe fiadu lae nye dugã si le anyiehe kekeake wu le xexea me.\nBafifi si le fiefiẽm le Dzigbe Ƒukpoa dzi\nTogbɔ be teƒe si New Zealand le tso abo hã la, tsaɖila miliɔn etɔ̃ kloe ɖia tsa yia afi ma ƒe sia ƒe elabe teƒe vovovo siwo nya kpɔ la le afi ma.\nAyedeti ƒomevi aɖe si tea ŋu kɔna meta 10\nHafi ƒe 1948 naɖo la, wosusu be takahe xe si medzona o la tsrɔ̃\nGbemelã vovovo siwo dome xe siwo medzona o bɔ ɖo le New Zealand wu teƒe bubu ɖe sia ɖe le xexea me. Afi mae adoglo ƒomevi aɖe si woyɔna be tuatara, si tea ŋu nɔa agbe abe ƒe 100 ene la hã le! Agutɔ aɖewo kple tɔmelã gã aɖewo siwo ƒe ɖewoe nye boso kple eƒomevi vovovo aɖewo le afi ma.\nYehowa Ðasefowo le dɔ dzi le New Zealand anɔ ƒe 120 kloe ye nye esia. Wole Biblia fiam amewo le gbegbɔgblɔ 19 ya teti me, eye Polynesiatɔwo ƒe gbe siwo nye Niuegbe, Rarotongagbe, Samoagbe kple Tongagbe hã le gbe siawo dome.\nMaoritɔwo do nutoa me tɔwo ƒe awu le ɣe ɖum\nNuto aɖe si le Netherlands si woyɔna be Zeeland mee woɖe ŋkɔ New Zealand tsoe. Maoritɔwo yɔnɛ be Aotearoa, eye egɔmee nye “Anyigba Si Dzi Alilikpo Ɣi Legbee Le.”\nTogbɔ be New Zealandtɔ akpa gãtɔ doa Eŋlisigbe hã la, ame geɖe doa Maorigbe, eye wole efiam le sukuwo fifia. Yehowa Ðasefowo Ƒe Nyatakakadzraɖoƒe si nye jw.org, hã le Maorigbe me.\nDUKƆA ME TƆWO: MILIƆN 4.7\nANYIGBA: DZOTOWO KPLE TAWO LE DUKƆA ƑE DZIGBE ƑUKPOA DZI. TSIKPE SIWO TSANA LE ANYIGBE ƑUKPOA DZI\nƉoe Ɖe Amewo Ɖoe Ɖe Amewo Tsaɖiɖi Yi New Zealand\nƉoe Ɖe Amewo Ɖoe Ɖe Amewo NYƆ! Ðe Nuwo Le Gbegblẽm Ðe Edzi Le Xexea Mea?


Ale Si Nɔnɔmeawo Le Le Ukraine Ƒe Ɣedzeƒenutowo Me: Asrafoha Nɔɖokuisiwo Xɔ Fiaɖuƒe Akpatawo\nGBE BUBU Afrikaans Albanian Armenian China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Greek Hungarian Indonesian Italian Kikaonde Kinyarwanda Kirundi Korean Lithuanian Malagasy Norwegian Polish Portuguese Romanian Russian Serbian Serbian (Roman) Setswana Slovak Slovenian Spanish Swahili Swedish Tagalog Turkish Ukrainian Xhosa\nWoxɔ Yehowa Ðasefowo Ƒe Fiaɖuƒe Akpatawo Le Wo Si Le Ukraine Ƒe Nuto Siwo Nye Donetsk Kple Luhansk Me\nLe Donetsk-nutoa Me\nHORLIVKA—Asrafoha nɔɖokuisi aɖe xɔ Fiaɖuƒe Akpata aɖe.\nLe June 2014 ƒe nuwuwu la, gbadagba aɖewo va ge ɖe Fiaɖuƒe Akpata me, eye woɖɔli gametiawo. Wotsɔ akpataa wɔ wo nɔƒe.\nHorlivka-du 75 Akademika Koroliova St.\nLe July 5, 2014 dzi la, gbadagba aɖewo xɔ Fiaɖuƒe Akpata. Wotsɔe wɔ wo nɔƒe kple tudzraɖoƒe, gake wogblẽe ɖi dzo le September 2014 me. Ðasefoawo trɔ va Fiaɖuƒe Akpata me eye wogate woƒe subɔsubɔwɔnawo wɔwɔ le afi ma.\nLe October 12, 2014 dzi, esime Ðasefowo nɔ woƒe subɔsubɔwɔnawo wɔm le woƒe Fiaɖuƒe Akpata me la, gbadagbawo va do ɖe wo dzi eye woɖe gbe na wo katã be woadzudzɔ wɔnaawo. Wogblɔ be Ortodɔks-ha ɖeka ko dzie woda asi ɖo le nutoa me, eye wogblɔ kpee be “yewoaɖe Yehowa Ðasefowo katã ɖa kpuie.” Gbadagba siawo tsɔ Fiaɖuƒe Akpataa wɔ wo nɔƒee.\nDonetsk-du 10 Karamzina St.\nDONETSK—Asrafoha nɔɖokuisi aɖe xɔ Fiaɖuƒe Akpata aɖe.\nLe August 13, 2014 dzi la, gbadagbawo va ge ɖe Fiaɖuƒe Akpata me eye wotsɔe wɔ wo nɔƒee.\nLe August 19, 2014 dzi la, gbadagbawo fi haƒomɔ̃awo eye wogblẽ teƒea ɖi dzo. Ðasefoawo trɔ gbɔ va Fiaɖuƒe Akpata me eye wogate woƒe mawusubɔsubɔ ƒe kpekpewo wɔwɔ le eme.\nLe October 18, 2014 dzi, le mawusubɔsubɔ ƒe kpekpe aɖe megbe la, Oplot-srafoha Enelia ƒe gbadagbawo va Fiaɖuƒe Akpata me eye wogblɔ na Ðasefoawo le akpataa me be yewoxɔ woƒe akpata le wo si.\nLe November 18, 2014 dzi la, gbadagbawo bia tso Ðasefowo si be woade asi agbalẽ te be woƒe Fiaɖuƒe Akpata la zu Petrovskyi kple Kirovskyi Nutome ƒe Gbadagbamegã tɔ. Gbadagbawo tsɔ Fiaɖuƒe Akpataa wɔ wo nɔƒee.\nHorlivka-du 4 Hertsena St.\nHORLIVKA—Dukɔmevi gbɔlowo xɔ Fiaɖuƒe Akpata aɖe.\nLe September 30, 2014 dzi la, nutoa me televisiondɔwɔƒe aɖe bia gbe Fiaɖuƒe Akpata “sia tɔ yeyea” eye wògblɔ be yexɔ Fiaɖuƒe Akpata aɖe le Yehowa Ðasefowo si be yeatsɔ aɖo kɔdadasrɔ̃ƒe. Tso ƒe 2013 me la, wogblẽa nu le Fiaɖuƒe Akpata sia ŋu edziedzi eye wotɔ dzoe gɔ̃ hã. Zi mamlɛtɔ si wotɔ dzoe nye June 5, 2014 dzi.\nLe October 26, 2014 dzi la, Donetsk Dukɔa ƒe Shakhtar-srafoha la ƒe gbadagbawo ge ɖe Fiaɖuƒe Akpata me eye wotsɔe wɔ wo nɔƒee.\nZhdanivka-du 14 Komsomolska St\nZHDANIVKA—Asrafoha nɔɖokuisi aɖe xɔ Fiaɖuƒe Akpata aɖe.\nLe October 27, 2014 dzi la, gbadagba aɖewo ƒe amegã ɖe gbe na wo wova xɔ Fiaɖuƒe Akpata. Horlivka Asrafomegã Ƒe Kpeɖeŋutɔ gblɔ be Ortodɔks-ha ɖeka koe nye subɔsubɔha si woɖe mɔ na le nutoa me, eye subɔsubɔha kpɔtɔeawo katã mekpɔ mɔ o.\nLe November 21, 2014 dzi la, asrafoha bubu aɖe ƒe amegã kple eƒe gbadagbawo va xɔ Fiaɖuƒe Akpataa, eye wògblɔ na Ðasefoawo be tso ekema dzi la, Fiaɖuƒe Akpata la zu ye teviwo tɔ.\nTelmanove-kɔƒe 112 Pervomaiska St.\nTELMANOVE—Asrafoha nɔɖokuisi aɖe xɔ Fiaɖuƒe Akpata aɖe.\nLe November 4, 2014 dzi la, gbadagbawo ge ɖe akpataa me eye woɖo gbadagbawo be woanɔ afi ma ŋu dzɔm.\nLe December 11, 2014 dzi la, gbadagbaawo lɔ tuwo va kɔ ɖe akpataa me eye wotsɔ teƒea wɔ wo nɔƒee.\nMakiivka-du 17 Pecherska St.\nMAKIIVKA—Asrafoha nɔɖokuisi aɖe xɔ Fiaɖuƒe Akpata aɖe eye wova gblẽe ɖi dzo emegbe.\nLe November 5, 2014 dzi la, Rus-srafoha ƒe gbadagbawo ge ɖe Fiaɖuƒe Akpata me. Woɖe gbe na Ðasefoawo be woatsɔ akpata ƒe safuiwo na yewo eye womegatrɔ va akpata me gbeɖe o. Le ŋkeke si kplɔe ɖo dzi la, asrafomegã ƒe kpeɖeŋutɔ ɖe ʋuƒo si dzi woŋlɔ Fiaɖuƒe Akpataa ƒe ŋkɔ ɖo la ɖa hetsɔ asrafoha ƒe aflaga ɖo eteƒe.\nLe November 26, 2014 dzi la, asrafoha la gblẽ teƒea ɖi dzo.\nHORLIVKA—Asrafoha nɔɖokuisi aɖe xɔ Fiaɖuƒe Akpata aɖe eye wova gblẽe ɖi dzo emegbe.\nLe November 29, 2014 dzi la, gbadagbawo ge ɖe Fiaɖuƒe Akpata me eye wogblɔ na Ðasefo siwo le akpata me be yewoxɔ akpata le wo si. Wo dometɔ ɖeka gblɔ na wo be Ortodɔks-ha ɖeka ko dzie Donetsk Dukɔa ƒe dziɖuɖua da asi ɖo le nutoa me. Woɖo dzɔlawo akpataa ŋu eye wode se na Ðasefoawo be womegava afi ma azɔ o. Le ŋkeke si kplɔe ɖo dzi la, gbadagbawo gblẽ teƒea ɖi dzo.\nZuhres-du 1 Cherniakhovskoho St.\nZUHRES—Asrafoha nɔɖokuisi aɖe xɔ Fiaɖuƒe Akpata aɖe.\nLe December 20, 2014 me la, du la ƒe asrafomegã ɖe gbeƒã be yexɔ akpataa le Ðasefowo si. Eɖe gbe na Yehowa Ðasefowo be woatsɔ akpataa ƒe safuiwo na ye eye woƒe afɔ megaka afi ma azɔ o.\nLe February 1, 2015 dzi la, gbadagbawo ge ɖe Fiaɖuƒe Akpata me. Wobia tso Ðasefoawo si be woatsɔ Fiaɖuƒe Akpataa ƒe safuiwo na yewo eye woade asi agbalẽ te be Fiaɖuƒe Akpataa zu asrafoha nɔɖokuisia tɔ le aʋawɔɣia katã.\nYENAKIEVE—Asrafoha nɔɖokuisi aɖe xɔ Fiaɖuƒe Akpata aɖe.\nLe March 3, 2015 dzi la, gbadagbawo bia tso Yehowa Ðasefowo si be woatsɔ Fiaɖuƒe Akpataa ƒe safuiwo na yewo ale be yewoatsɔ teƒea awɔ yewo nɔƒee.\nLe Luhansk-nutoa Me\nAntratsyt-du 4 Komunarska St.\nANTRATSYT—Dukɔmevi gbɔlowo xɔ Fiaɖuƒe Akpata aɖe.\nZi eve sɔŋ le September 2014 me la, ame manyamanya aɖewo ge ɖe Fiaɖuƒe Akpataa me. Wofi haƒomɔ̃wo eye woŋlɔ ɖe glia ŋu be, “Ortodɔks Kosakwo!”\nLe September 25, 2014 dzi la, nutoa me televisiondɔwɔƒe aɖe ka nya ta be woxɔ Yehowa Ðasefowo ƒe Fiaɖuƒe Akpata hetsɔ wɔe abɔdzokposuku.\nRovenky-du 84-A Dzerzhynskoho St.\nROVENKY—Asrafoha nɔɖokuisi aɖe xɔ Fiaɖuƒe Akpata aɖe.\nLe September 23, 2014 dzi la, George Kɔkɔe Asrafoha ƒe gbadagbawo ge ɖe Fiaɖuƒe Akpata me eye wode se na Yehowa Ðasefoawo be womegaka afɔ afi ma azɔ o. Wotsɔe wɔ wo nɔƒee.\nPEREVALSK—Asrafoha nɔɖokuisi aɖe xɔ Fiaɖuƒe Akpata aɖe.\nLe November 5, 2014 dzi la, Asrafomegã ƒe kpeɖeŋutɔ kplɔ gbadagbawo ɖe asi woge ɖe Fiaɖuƒe Akpata me eye wogblɔ na Ðasefo siwo le afi ma be yewoxɔ woƒe akpata le wo si atsɔ awɔ yewoƒe nuɖuƒee. Asrafomegã ƒe kpeɖeŋutɔa gblɔ be, “Míexɔe le Ðasefowo si gbidii.” Egblɔ na Ðasefoawo be womegakpɔ mɔ awɔ woƒe subɔsubɔdɔwo le nutoa me azɔ o.\nKrasnyi Luch-du 37 Radianska St.\nKRASNYI LUCH—Asrafoha nɔɖokuisi aɖe xɔ Fiaɖuƒe Akpata aɖe.\nLe December 5, 2014 dzi la, gbadagbawo ge ɖe Fiaɖuƒe Akpata me. Woɖo dzɔlawo akpata ŋu eye wotsɔ akpata ƒe xɔxɔnu wɔ woƒe ʋudaɖoƒe.\nBRIANKA—Asrafoha nɔɖokuisi aɖe xɔ Fiaɖuƒe Akpata aɖe.\nLe March 26, 2015 dzi la, gbadagbawo ge ɖe Fiaɖuƒe Akpata sia me. Wolɔ nu siwo katã le Fiaɖuƒe Akpata me la dzoe eye woɖɔlii ʋuƒo si dzi woŋlɔ akpataa ƒe ŋkɔ ɖo kple ʋuƒo bubu si dzi woŋlɔ ɖo be, “Ŋusẽkatãtɔ Don Host.”\nWoxɔ Tadeaguƒewo Sesẽe Le Ukraine Ƒe Ɣedzeƒenutowo Me\nNya Dzɔdzɔe Ðu Dzi Le Ukraine


Nehemiya 5 | Biblia Le Internet Dzi | Xexe Yeye Gɔmeɖeɖe\nNehemiya na dukɔ la dzudzɔ wo nɔviwo baba (1-13)\nNehemiya ƒe ɖokuitɔmadimadi (14-19)\n5 Gake dukɔ la kple wo srɔ̃wo fa konyi vevie ɖe wo nɔvi Yudatɔwo ƒe nuwɔna ta.+ 2 Ame aɖewo gblɔ be: “Mía kple mía viŋutsuwo kple mía vinyɔnuwo míesɔ gbɔ. Ehiã be míakpɔ nu aɖu anɔ agbe.” 3 Ame aɖewo hã gblɔ be: “Míetsɔ míaƒe agblewo, míaƒe waingblewo kple míaƒe aƒewo le awɔba ɖom hafi le nu kpɔm le ɖuɖum le dɔŋɔli sia.” 4 Eye ame bubuwo hã gblɔ be: “Ðe míedo ga hafi xe adzɔ na fia la ɖe míaƒe agblewo kple míaƒe waingblewo ta.+ 5 Evɔ ɖeko míaƒe ŋutilã le abe mía nɔviwo tɔ ene, eye mía viwo le abe wo viwo ene; gake kpɔ ɖa, ele na mí be míatsɔ mía viŋutsuwo kple mía vinyɔnuwo awɔ kluviwoe, eye mía vinyɔnu aɖewo zu kluviwo+ xoxo. Evɔ wɔna aɖeke mele mía ŋu ne míatsi nu sia nu o, elabena míaƒe agblewo kple míaƒe waingblewo zu ame bubuwo tɔ keŋ.” 6 Esi mese woƒe ɣli kple nya siawo la, dɔme vem ŋutɔ. 7 Eya ta mede ŋugble tso nya siawo ŋu, eye mehe nya ɖe bubumeawo kple dumegãwo ƒe kpeɖeŋutɔawo ŋu hegblɔ na wo be: “Mia dometɔ ɖe sia ɖe le deme* biam tso eya ŋutɔ nɔvia si.”+ Azɔ hã, meyɔ takpekpe gã aɖe le woawo ta. 8 Eye megblɔ na wo be: “Míedze agbagba ale si míate ŋui gbugbɔ mía nɔvi Yudatɔ siwo wodzra na dukɔwo la ƒle, eye azɔ la, ɖe miawo ŋutɔwo miatsɔ mia nɔviwo adzra+ be míagbugbɔ wo aƒle le miawo hã mia sia?” Ke wozi kpi, eye womekpɔ nya aɖeke gblɔ o. 9 Eye megagblɔ be: “Nu si wɔm miele la menyo o. Ðe mele be miazɔ le mía Mawu+ la vɔvɔ̃ me be dukɔ siwo nye míaƒe futɔwo la nagado vlo mí oa? 10 Eye nye kple nɔvinyewo kpakple nye subɔviwo hã míedoa ga kple nuku gbana na wo. Meɖe kuku, mina míadzudzɔ demexɔxɔ alea.+ 11 Meɖe kuku, migbugbɔ woƒe agblewo,+ woƒe waingblewo, woƒe amitibɔwo kple woƒe aƒewo na wo egbe sia, eye migbugbɔ deme, si nye akpa ɖeka le alafa ɖe sia ɖe me si miexɔna* ɖe ga, nuku, wain yeye kple ami ta la hã na wo.” 12 Woɖo eŋu be: “Míagbugbɔ wo ana wo, eye míabia naneke tso wo si azɔ o. Míawɔe pɛpɛpɛ abe ale si nègblɔ ene.” Eya ta meyɔ nunɔlawo, eye mena ŋutsuawo ka atam be yewoawɔ ɖe ŋugbedodo sia dzi. 13 Azɔ hã, meʋuʋu nye awu ƒe akɔnu,* eye megblɔ be: “Ale Mawu vavã la aʋuʋu ame sia ame si mawɔ ŋugbedodo sia dzi o la tso eƒe aƒe kple eƒe nunɔamesi gbɔe, eye wòaʋuʋui alea wòaɖi gbɔlo.” Eye ha blibo la katã ɖo eŋu be: “Amen!”* Eye wode asi Yehowa kafukafu me. Eye dukɔ la wɔ ɖe ŋugbedodo sia dzi. 14 Azɔ hã, tso gbe si gbe wòɖom nutodziɖulae+ le Yuda-nyigba dzi, tso Fia Artasasta+ ƒe ƒe blaevelia+ me va se ɖe ƒe blaetɔ̃ vɔ evelia+ me, si le ƒe wuieve la, mía kple nɔvinyewo míeɖu abolo si nutodziɖula dze na la kpɔ o.+ 15 Ke nutodziɖula siwo do ŋgɔ nam ya do agba na dukɔ la, eye woxɔa klosalo sekel* blaene le wo si ɖe abolo kple wain ŋu gbe sia gbe. Woƒe dɔlawo hã te dukɔ la ɖe anyi. Ke nye ya nyemewɔ nenema o,+ le esi mevɔ̃a Mawu ta.+ 16 Hekpe ɖe eŋu la, mekpe asi ɖe gliɖoɖodɔ sia ŋu, eye míeƒle agble aɖeke o;+ eye nye dɔlawo katã kpe asi ɖe dɔa ŋu le afi ma. 17 Nye kplɔ̃ ŋue Yudatɔwo kple dumegãwo ƒe kpeɖeŋutɔawo, siwo nye ame alafa ɖeka blaatɔ̃, kple ame siwo tso dukɔ siwo ƒo xlã mí me va mía gbɔ la ɖua nu le. 18 Nu siwo woɖana nam* gbe sia gbee nye nyitsu ɖeka, alẽ tiatia ade kple xewo; hekpe ɖe wain ƒomevi geɖe ŋu zi ɖeka ŋkeke ewo ɖe sia ɖe. Azɔ hã, nyemebia nuɖuɖu si nutodziɖula dze na la kpɔ o, elabena dɔ si le dukɔ sia dzi la kpe. 19 Oo nye Mawu, ɖo ŋku nu siwo katã mewɔ ɖe dukɔ sia ta la dzi hena nye nyui.+\n^ Alo, “deme gã.”\n^ Efia, woxɔna ɣleti sia ɣleti.\n^ Egɔmeɖeɖe tẽe, “meʋuʋu nye akɔnu.”\n^ Alo, “tso nye ŋutɔ nye kotoku me.”


MI-EWELAND - Eʋeawo ƒe ʋuʋu le Ŋɔ̃tsié hena Eʋenyigbã ƒe takeke\nÈva:Aƒeme Xotutuwo Eʋeawo ƒe ʋuʋu le Ŋɔ̃tsié hena Eʋenyigbã ƒe takeke\nEʋeawo ƒe ʋuʋu le Ŋɔ̃tsié hena Eʋenyigbã ƒe takeke\nGli 1 le 4 me\nEdze Eʋevi ɖesiaɖe be woanya nane tso Eʋeawo ƒe dzɔtsoƒe ŋuti. Esia awɔe be woate ŋu agblɔ nya tso eƒe Eʋevinyenye ŋuti kakaɖedzitɔe. Afisi Eʋeawo le egbe la, menye afimae wonɔ tso blema ke o. Wonɔ teƒe vovovowo kpɔ hafi va ɖi te ɖe afisi wole alo míele egbe anye ƒe akpe ɖeka (1000) kple edzivɔwoe nye esi vayi [ Le Ƒe 1001 tsɔyi Ƒe 1100 me]\nAmea ɖe menya afisi tutuutu Eʋeawo dzɔ tso hafi vayi ɖa dze Afrika ƒe ɣedzeƒe abe alesi mía Tɔgbewo tu xo la namí vayi ene o, eye tɔsisi gã Kuara alo Niger nutowo mee woga va nɔ emegbe kple dukɔ geɖewo abe Anagoawo, Gɛ̃awo, Adãwo kple Bluawo ene. Emegbe woga ʋu dzo le teƒema heyi dze teƒe si woyɔa be KETU alo Ɔyɔ (ŋkɔ si do tso Eyɔ alo Yɔ me, ɖe Yɔtsi sɔgbɔwo si nele afima la ta) eye woga yɔna Ketu hã be Amedzɔƒe alo Mawuƒe .\nEʋeawo mega teŋu nɔ afima hã o, ke boŋ woga ʋu. Le ʋuʋu tso afima la, wova ma ɖe akpa gã eve. Akpa ɖeka yi ɖanɔ Mɔnɔ tɔsisi la ŋu eye woyɔ teƒe si wonɔ la bena Tado. Akpa evelia yi ɖanɔ Haho kple Mɔnɔ tɔsisi dome eye woawo yɔ woƒe nɔƒe la be Ŋɔ̃tsié, teƒe si le Lome kple Atakpame dome. Amewo yɔe be Glime alo Agbogbome esi wonye be woɖo gli ƒo xlãe la ta, eye amea ɖewo yɔe be Agbome le agbo ɖeka si le enu la ta. Amea ɖewo ya yɔe be Kpome le eƒe dzoxɔxɔ ta. Ke Hogbeƒe nye eƒe ŋkɔ si dukɔwo katã nya nɛ. Afimae Aŋlɔawo ƒe Hogbetsotsozã kple Eʋedukɔ bubu siwo hã ɖua Hogbezã xɔ ŋkɔ do tsoe.\nDukɔ siwo nɔ Ŋɔ̃tsié du la mee nye Aŋlɔawo (GHANA), Beawo (TOGO), Asogliawo (GHANA), Watsiawo (TOGO-BENIN), Gbiawo (GHANA), Aƒlawoawo (TOGO-GHANA), Aguawo (TOGO), Danyiawo (TOGO) kple bubuawo katã. Woyɔa dukɔ siwo katã ʋu dzo le Ketu heva tso du le Ŋɔ̃tsie kple Tado bena " Eʋeawo " eye wo katã wodona eʋegbe ɖeka. Katsotso si nɔa wome le woƒe mɔzɔzɔwo me woe be gbe gbɔgblɔ̃ bubuwo abe Fɔ̃gbe, Adzagbe, Ƒeɖagbe va nye gbe bubu siwo gblɔ̃m wole le woƒe eʋegbe gbɔgblɔ̃ me. Nusi woe be woyɔa dukɔ siawo katã ƒe Gbe si dom wole le egbe ƒe ŋkekeawo me be GBE dukɔawo. Fɔ̃awo dzo le Tado xoxo, to dziehe nuawo me ʋii heva tso Ƒla du. Fɔ̃awo na ŋkɔ woƒe anyigba la bena Dahome si gɔmee nye Dãƒeme.


Romatɔwo 6 | Biblia Le Internet Dzi | Xexe Yeye Gɔmeɖeɖe (1984)\n6 Ekema nya kae míagblɔ? Ðe míayi edzi anɔ nu vɔ̃ me, bene amenuveve la nasɔ gbɔ ɖe edzia? 2 Ema negadzɔ gbeɖe o! Esi wònye míeku le nu vɔ̃ gome la, aleke wɔ míagakpɔtɔ anɔ agbe le eme? 3 Alo ɖe mienyae be mí ame siwo katã wonyrɔ ɖe Kristo Yesu me la, wonyrɔ mí ɖe eƒe ku me oa? 4 Eya ŋuti woɖi mí kpakplii to mía nyɔnyrɔ ɖe eƒe ku la me dzi, bene ale si ko wofɔ Kristo ɖe tsitre tso ame kukuwo dome to Fofo la ƒe ŋutikɔkɔe me la, míawo hã míazɔ nenema ke le agbe ƒe nɔnɔme yeye me. 5 Elabena ne míewɔ ɖeka kplii le ku si sɔ kple etɔ me la, ekema míawɔ ɖeka kplii hã godoo le tsitretsitsi si sɔ kple etɔ la me; 6 elabena míenyae be wohe míaƒe amenyenye xoxo la ɖe ati ŋuti kpe ɖe eŋu, bene míaƒe nu vɔ̃ ŋutilã la nagaɖu mía dzi azɔ o, bene míagayi edzi anye nu vɔ̃ ƒe kluviwo o. 7 Elabena ame si ku la, woɖee tso eƒe nu vɔ̃ me. 8 Gawu la, ne míeku kple Kristo la, míexɔe se be míanɔ agbe hã kpakplii. 9 Elabena míenyae bena, fifia si wofɔ Kristo tso ame kukuwo dome la, magaku azɔ o; ku meganye aƒetɔ ɖe edzi azɔ o. 10 Elabena ku si wòku la, eku na nu vɔ̃ zi ɖeka ɖe ɣeyiɣiawo katã nu; gake agbe si wòle la, ele agbe na Mawu. 11 Nenema kee miawo hã: mibu mia ɖokui abe ame kukuwo ŋutɔŋutɔ ene na nu vɔ̃, gake abe ame gbagbewo ene na Mawu, to Kristo Yesu dzi. 12 Eya ta migana nu vɔ̃ nayi edzi aɖu fia ɖe mia dzi le miaƒe ŋutilã siwo le kuku ge la me, bene miawɔ woƒe didiwo dzi o. 13 Eye migayi edzi miatsɔ miaƒe ŋutinuwo ana nu vɔ̃ abe madzɔmadzɔnyenye ƒe aʋawɔnuwo ene hã o, ke boŋ mitsɔ mia ɖokui na Mawu abe ame siwo wogbɔ agbee tso ame kukuwo dome ene, eye mitsɔ miaƒe ŋutinuwo hã na Mawu abe dzɔdzɔenyenye ƒe aʋawɔnuwo ene. 14 Elabena mele be nu vɔ̃ naɖu aƒetɔ ɖe mia dzi o, esi wònye miele se la te o, ke boŋ amenuveve te ta. 15 Ekema nya kae míagblɔ azɔ? Esi míele se la te o, ke boŋ amenuveve te ta la, ɖe wòle be míawɔ nu vɔ̃a? Ema negadzɔ gbeɖe o! 16 Ðe mienyae be, ne mieyi edzi le mia ɖokui tsɔm na ame aɖe abe kluviwo ene be yewoaɖo toe la, ekema miezu eƒe kluviwo le esi mieɖoa toe ta, eɖanye nu vɔ̃ tɔwo hena ku, alo toɖoɖo tɔwo hena dzɔdzɔenyenye oa? 17 Ke woada akpe na Mawu be, mienye nu vɔ̃ ƒe kluviwo tsã, gake mieva zu ame siwo tso dzi me ɖoa to nufiafia ma si ƒomevi wotsɔ mi de asi na la. 18 Ɛ̃, esi wona ablɔɖe mi tso nu vɔ̃ me ta la, mieva zu dzɔdzɔenyenye ƒe kluviwo. 19 Mele nu ƒom abe ale si amegbetɔwo ƒoa nui ene le miaƒe ŋutilã ƒe gbɔdzɔgbɔdzɔ ta: elabena ale si ko mietsɔ miaƒe ŋutinuwo na makɔmakɔnyenye kple sedzimawɔmawɔ abe kluviwo ene hena sedzimawɔmawɔ tsã la, nenema kee azɔ la, mitsɔ miaƒe ŋutinuwo na dzɔdzɔenyenye abe kluviwo ene hena kɔkɔenyenye. 20 Elabena esime mienye nu vɔ̃ ƒe kluviwo tsã la, mievo tso dzɔdzɔenyenye si me. 21 Ekema kutsetse kae nɔ mia si ɣemaɣi? Nu siwo ta ŋu le mia kpem ɖo fifia lae. Elabena nu mawo ƒe nuwuwu ye nye ku. 22 Ke azɔ la, esi wona ablɔɖe mi tso nu vɔ̃ me, gake miezu Mawu ƒe kluviwo ta la, miele miaƒe kutsetse la kpɔm wònye kɔkɔenyenye, eye eƒe nuwuwu la nye agbe mavɔ. 23 Elabena fetu si nu vɔ̃ xena lae nye ku, gake nunana si Mawu nana lae nye agbe mavɔ to Kristo Yesu mía Aƒetɔ la dzi.